Lelaki pecah masuk rumah penduduk direman tiga hari
Oleh SHAMSUL KAMAL AMARUDIN

2 Januari 2021, 4:32 pm
LUMUT – Seorang lelaki membawa cangkul yang mengamuk dan memecah masuk rumah penduduk di Taman Serdang, Sitiawan dekat sini, pagi kelmarin dipercayai berada di bawah pengaruh dadah ketika melakukan perbuatan tersebut.
Ketua Polis Daerah Manjung Asisten Komisioner Nor Omar Sappi berkata, saringan awal air kencing mendapati lelaki berusia 23 tahun itu positif dadah jenis methamphetamine atau syabu.
“Lelaki itu direman selama tiga hari bermula hari ini untuk disiasat di bawah Seksyen 457 dan Seksyen 379A Kanun Keseksaan kerana pecah masuk rumah dan mencuri kenderaan bermotor,” katanya di sini hari ini.
Menurut Nor Omar, suspek yang ditahan dengan bantuan orang awam pada hari kejadian itu mempunyai empat rekod kesalahan lampau.
Katanya, dalam kejadian itu, suspek membawa lari sebuah motosikal dan sepasang kasut sukan selepas memecah masuk sebuah rumah di Taman Serdang.
Pagi kelmarin, penduduk di kawasan perumahan itu gempar apabila seorang lelaki yang hanya berseluar pendek tanpa baju dan membawa cangkul dikatakan mundar-mandir atas jalan raya sebelum memecah masuk sebuah rumah penduduk.

Kosmo! hari ini melaporkan, seorang wanita berdepan situasi menakutkan lebih 15 minit apabila lelaki tersebut mengelilingi rumahnya empat kali sebelum memecahkan cermin tingkap dan jaring jeriji depan rumahnya. – K! ONLINE


IKEA Damansara ditutup sementara angkara Covid-19
Oleh MOHD RASDAN AHMAD

2 Januari 2021, 4:47 pm
PETALING JAYA – Jenama perabot terkenal, IKEA umumkan cawangannya di Damansara ditutup buat sementara mulai hari ini susulan beberapa kes positif Covid-19 telah dikesan dalam kalangan kakitangannya serta pihak vendor perkhidmatan.
IKEA melalui satu kenyataan hari ini, kes-kes tersebut dikesan menerusi ujian saringan rutin yang dijalankan oleh syarikat itu.
“Pihak kami dinasihatkan oleh Kementerian Kesihatan (KKM) untuk menutup cawangan kami mulai hari ini sehingga diberitahu kelak untuk menjalankan pengesanan kontak rapat dan kerja-kerja sanitasi mengikut standard KKM.
“Kami sudah dan akan terus melaksanakan langkah keselamatan termasuk mengubah pekerja dari pihak vendor perkhidmatan, pengesanan kontak, ujian swab, kuarantin untuk kontak rapat serta kerja sanitasi,” jelas kenyataan itu hari ini.
Namun, jumlah kakitangan yang didapati positif serta butiran tentang tarikh terakhir mereka berada di cawangan tersebut tidak dijelaskan.
Sementara itu, jelas IKEA, pelanggan yang dipercayai kontak rapat kepada kes positif tersebut akan dihubungi oleh pihak berkuasa sendiri.

“Kami akan terus bekerjasama rapat dengan pihak berkuasa dan memastikan semua langkah pencegahan diambil di semua cawangan,” katanya.
IKEA cawangan Damansara pernah ditutup sementara pada 7 November lalu selepas seorang pekerja sambilan di cawangan tersebut disyaki positif Covid-19. – K! ONLINE


UMNO hanya bekerjasama dengan Pas pada PRU-15 – Tajuddin
Oleh SHAARANI ISMAIL

2 Januari 2021, 2:05 pm
PASIR SALAK – UMNO hanya akan bekerjasama dengan Pas dalam menghadapi Pilihan Raya Umum ke-15 (PRU-15) tanpa membabitkan Parti Pribumi Bersatu Malaysia (PPBM).
Pengarah Pilihan Raya UMNO, Datuk Seri Tajuddin Abdul Rahman berkata, dasar itu adalah selaras dengan kerjasama yang termeterai melalui ikrar Maufakat Nasional (MN) pada 2019 dan apa yang diikrarkan ketika pertama kali UMNO dan Pas bersama pada 2018 sebelum MN dibentuk.
“Kita sebagai rakan sekutu (UMNO dan Pas) tidak akan bertembung dan akan bekerjasama dalam pilihan raya.
“Saya beri pengakuan UMNO akan tetap setia dengan Pas, setia dengan perjanjian kerjasama yang ditandatangan dan ditetapkan, saya harap dan menyeru Pas supaya sama-sama berpegang kepada ikrar dan janji supaya senang kita bekerja.
“Kita yakin dan percaya mengikut apa yang dibuat sebelum ini iaitu kerjasama Pas dan UMNO akan berikan kemenangan yang besar kepada kita dan boleh bentuk kerajaan yang baharu (selepas PRU15),” katanya kepada pemberita selepas merasmikan Mesyuarat Sayap Wanita, Pemuda dan Puteri UMNO Bahagian Pasir Salak di Pekan Rabu Chenderong Balai dekat sini hari ini.
Beliau yang juga Ahli Parlimen Pasir Salak dan Ketua UMNO bahagian itu berkata, pendirian itu jelas atas semangat MN malah turut mengingatkan pemimpian Pas bahawa janji untuk bekerjasama itu mesti ditepati.

Ditanya mengenai kenyataan Naib Presiden Pas, Datuk Nik Mohd Amar Abdullah yang mahu UMNO, Pas dan PPBM perlu bersama kerana tidak mampu menghadapi PRU15 secara bersendirian, Tajuddin berkata beliau menghormati pandangan Naib Preisiden Pas itu.
Katanya, jika Mohd Amar hendak bekerjasama dengan PPBM itu terpulang tetapi di pihak UMNO lebih dua pertiga daripada UMNO Bahagian sudah membuat pendirian tidak bersetuju untuk bekerjasama dengan PPBM pada PRU15.
Tajuddin turut mengingatkan Pas supaya mencari jalan keluar atas tindakan yang sudah dilakukan parti itu dengan menyertai Perikatan Nasional (PN) tanpa memaklumkan UMNO yang sudah bekerjasama dengan Pas dalam MN.
“Saya nak ingatkan kepada pemimpin Pas apa hukum berjanji. Janji mesti ditunaikan. Mereka sertai PN bersama PPBM tanpa persetujuan kita, sekarang meraka (Pas) dah terikat dalam begitu rupa dan menimbulkan kesulitan,” katanya.
Katanya, UMNO hanya menyokong kerajaan PN melalui kerjasama Ahli Parlimen BN yang mahukan pembentukan kerajaan baharu tetapi tidak menyertai kerjasama politik dalam PN.
Beliau berkata, Pas perlu mencari jalan keluar daripada masalah itu.
“Janji ikrar pada masa itu (sebelum pembentukan MN) kita berdua akan membentuk satu kerjasama politik menghadapi musuh politik termasuk Bersatu (PPBM) pada masa itu, sebelum terbentuknya Perikatan Nasional,” katanya. – K! ONLINE


APMM rampas 47 bubu naga
Oleh MOHAMAD FAHD RAHMAT

2 Januari 2021, 1:52 pm
KLUANG – Sebanyak 47 set bubu naga berjaya dirampas Agensi Penguatkuasaan Maritim Malaysia (Maritim Malaysia) Zon Maritim Batu Pahat di perairan Batu Pahat petang semalam.
Pengarah Zon Maritim Batu Pahat, Komander Maritim Mohamad Othman berkata, rampasan dibuat dalam satu operasi pada pukul 3 petang ketika bot ronda sedang melaksanakan rondaan Op Jaksa di sepanjang perairan Muar hingga Pontian.
“Hasil maklumat orang awam, sebanyak 47 set bubu naga telah dikesan dan dipasang secara haram oleh pihak tidak bertanggungjawab di lokasi lebih kurang 0.2 batu nautika barat laut muara Sungai Ayam.
“Kesemua set bubu naga tersebut telah dirampas dan dibawa ke Pejabat Zon Maritim Batu Pahat untuk tindakan lanjut,” katanya dalam satu kenyataan hari ini.
Mohamad Othman, sepanjang tahun 2020, Zon Maritim Baru Pahat telah merekodkan 97 kes membabitkan bubu naga dan sebanyak 1,179 set bubu naga telah dirampas dengan anggaran nilai rampasan RM176,850.
“Situasi ini menggambarkan, masih terdapat kelompok nelayan yang mengambil jalan mudah bagi meraih keuntungan tanpa memikirkan akibat kepada kelangsungan ekosistem perikanan negara serta mata pencarian nelayan tradisional yang lain.

“Pihak Maritim Malaysia akan terus memantau aktiviti haram ini dari semasa ke semasa dan tidak teragak-agak untuk mengambil tindakan tegas,” katanya.
Katanya, seperti termaktub dalam Seksyen II(3)(c) Akta Perikanan 1985 kerana menangkap ikan dengan menggunakan kaedah yang tidak dibenarkan iaitu bubu naga yang memperuntukkan denda tidak melebihi RM20,000 atau penjara tidak melebihi dua tahun atau kedua-duanya jika disabit kesalahan.
“Maritim Malaysia juga turut meminta kerjasama dari orang ramai supaya segera melaporkan sebarang kes dan jenayah maritim yang berlaku di perairan negeri ini,” katanya.
Katanya, sebarang laporan, aduan dan kecemasan di laut boleh terus menghubungi Maritim Malaysia di talian 24 jam iaitu MERS 999 dan Pusat Operasi Maritim Zon Maritim Batu Pahat di talian 07-434 4020. – K! ONLINE


32 mangsa dipindahkan di Maran
Oleh KOSMO!

2 Januari 2021, 1:37 pm
Oleh ABDUL RASHID ABDUL RAHMAN
MARAN – Seramai 32 mangsa daripada lapan keluarga di daerah ini dipindahkan ke Pusat Pemindahan Sementara (PPS) selepas rumah mereka dinaiki air semalam.
Penolong Pengarah Bahagian Pengurusan Bencana dan Operasi Angkatan Pertahanan Awam (APM) Pahang, Mohd. Zairosnizam Mohd. Tarmizi, berkata, kesemua mangsa daripada Kampung Jara dipindahkan ke PPS Balai Raya Kampung Jara sejak semalam.
“Limpahan Sungai Ulu Jempol akibat hujan lebat menyebabkan 11 buah rumah telah dinaiki air dan kesemua 11 keluarga dipindahkan ke PPS.
“Pada masa ini pihak berkuasa masih terus melakukan pemantauan berterusan dan bersiap sedia memindahkan mangsa yang terjejas,” katanya di sini hari ini.
Menurutnya, mangsa yang dipindahkan termasuklah seorang orang kurang upaya (OKU), seorang warga emas, dua bayi, 12 kanak-kanak dan 16 dewasa. – K! ONLINE


Kerajaan perlu jelaskan sebab pembatalan HSR Malaysia-Singapura
Oleh MOHD SHARKAWI LONDING

2 Januari 2021, 2:44 pm
JOHOR BAHRU – Kerajaan diminta untuk memberi penjelasan berhubung punca pembatalan projek Keretapi Berkelajuan Tinggi (HSR) Malaysia-Singapura kepada rakyat kerana ia melibatkan kepentingan umum.
Menteri Besar, Datuk Ir. Hasni Mohammad berkata, perkara itu perlu disegerakan kerana pembatalan projek berkenaan turut melibatkan pembayaran pampasan kepada Singapura.
Jelasnya, ekoran pembatalan projek itu, Malaysia perlu membayar RM300 juta kepada republik berkenaan, selain bayaran RM45 juta kerana menangguhkan projek berkenaan sebelum ini.
“Sehubungan itu kerajaan perlu segera memberikan penjelasan kepada rakyat kenapa projek itu dibatalkan kerana melibatkan duit rakyat negara ini.
“Saya juga tidak melihat sebarang kesukaran bagi kerajaan untuk menjelaskan perkara itu, kerana alasan diberi ketika ini hanyalah gagal mencapai persetujuan,” ujarnya.
Beliau berkata demikian dalam sidang akhbar yang diadakan di Ibu Pejabat Badan Perhubungan UMNO Johor di sini hari ini.

Semalam, Muhyiddin mengumumkan pembatalan projek berkenaan kerana tiada kata putus dapat dicapai antara kedua-dua negara terlibat yang turut menyaksikan Malaysia perlu membayar pampasan dianggarkan berjumlah RM300 juta kepada Singapura.
Hasni yang juga merupakan Pengerusi Badan Perhubungan UMNO Johor dalam masa sama turut memberitahu, kerajaan perlu mempunyai jaminan bahawa pembayaran pampasan yang dibuat akan dapat diganti semula.
“Apakah perancangan kerajaan untuk mendapatkan semula jumlah yang yang dibayar ekoran pembatalan projek mega berkenaan,” katanya. – K! ONLINE


Projek HSR perlu diteruskan walau tanpa stesen di Singapura
Oleh MOHD SHARKAWI LONDING

2 Januari 2021, 2:01 pm
JOHOR BAHRU – Kerajaan negeri berharap projek Keretapi Berkelajuan Tinggi (HSR) dapat diteruskan walaupun tidak melibatkan stesen di Singapura dalam perancangan baharu.
Menteri Besar, Datuk Ir. Hasni Mohammad berkata, pelaksanaan projek berkenaan perlu diteruskan kerana memberi manfaat besar kepada negara.
Jelasnya, Johor akan menerima limpahan manfaat paling besar kerana sebahagian besar projek HSR melibatkan pembangunan di negeri ini.
“Walaupun Perdana Menteri, Tan Sri Muhyiddin Yassin telah mengumumkan pembatalan projek HSR Malaysia-Singapura, namun kami berharap projek itu akan dapat diteruskan.
“Dalam masa sama, kami juga tidak menolak penglibatan Singapura dalam pelaksanaan projek baharu itu nanti dalam aspek pelaburan.
“Ini kerana walaupun jajaran baharu berkemungkinan tidak melibatkan stesen di republik itu, tetapi ia pasti turut memberi manfaat kepada rakyat mereka yang berada di negara ini,” katanya.

Beliau berkata demikian dalam sidang akhbar yang diadakan di Ibu Pejabat Badan Perhubungan UMNO Johor, di sini hari ini.
Semalam, Muhyiddin mengumumkan pembatalan projek berkenaan kerana tiada kata putus dapat dicapai antara kedua-dua negara terlibat.
Pembatalan projek itu turut menyaksikan Malaysia perlu membayar pampasan dianggarkan berjumlah RM300 juta kepada Singapura.
Tambah Hasni, pihaknya percaya kerajaan pusat mempunyai perancangan baharu yang lebih baik bagi menggantikan projek berkenaan yang telah dibatalkan.
“Pembinaan projek HSR ini akan melibatkan laluan sepanjang lebih 300 kilometer dengan Johor menempatkan sebahagian besar daripada jajaran dan stesen.
“Jadi kami berharap sebarang perbincangan baharu melibatkan projek itu akan turut mengambil kira pandangan Johor dalam memastikan rakyat negeri ini mendapat manfaat dan limpahan daripada pelaksanaannya,” ujarnya.- K! ONLINE


Jangan jadi fenomena ombak besar sebagai pesta
Oleh MOHD AZLI ADLAN

2 Januari 2021, 2:11 pm
KUALA NERUS – Polis kesal dengan sikap segelintir orang ramai yang sanggup merisikokan diri untuk mendekati Pantai Seberang Takir di sini semata-mata untuk melihat fenomema ombak besar.
Ketua Polis Daerah Kuala Terengganu, Asisten Komisioner Abdul Rahim Md. Din berkata, fenomena ombak besar yang berlaku sejak Khamis lalu bukanlah pesta tetapi sangat berbahaya untuk keselamatan awam.
Ujarnya, ombak besar disebabkan fenomena air pasang besar tersebut telah membawa sisa sampah, kayu, batu kecil dan pasir yang melimpah sehingga ke jalan raya.
“Saya nasihatkan orang ramai agar tidak menjadikan fenomena ini sebagai pesta, keluar beramai-ramai untuk melihat ombak besar kerana ia boleh membahayakan diri mereka.
“Polis akan mengambil langkah dengan membuat pemantauan dan rondaan di kawasan (Pantai Seberang Takir) ini selama 24 jam sehingga cuaca reda,” katanya ketika melakukan pemantauan di lokasi tersebut di sini hari ini.
Abdul Rahim berkata, pihak polis tidak teragak-agak untuk mengambil tindakan tegas termasuk mengeluarkan kompaun terhadap individu yang masih berdegil menghampiri Pantai Seberang Takir berkenaan.

Dalam perkembangan sama, beliau tidak menolak kemungkinan untuk menutup kesemua laluan di pesisir Pantai Seberang Takir dari Jambatan Angkat Kuala Terengganu sehingga Bulatan Teluk Ketapang di sini sehingga esok. – K! ONLINE


Dua lelaki ditahan miliki 23 biji pil kuda
Oleh YATIMIN ABDULLAH

2 Januari 2021, 2:08 pm
TUMPAT – Pasukan Gerakan Am (PGA) Batalion 7 menahan dua lelaki yang dipercayai memiliki 23 biji pil kuda di sebuah stesen minyak di Pasir Pekan di sini hari ini.
Lelaki berusia 22 dan 23 tahun itu ditahan pada pukul 2.30 pagi ketika anggota PGA melakukan rondaan di kawasan tersebut.
Pegawai Pemerintah PGA Batalion 7, Superintendan Azhari Nusi berkata, semasa melakukan rondaan, anggota PGA melihat dua lelaki menaiki sebuah motosikal dalam keadaan mencurigakan.
Menurutnya, anggota PGA kemudian telah menahan dua lelaki itu sebelum melakukan pemeriksaan terhadap mereka.
“Hasil pemeriksaan, kita menjumpai 23 biji pil kuda yang dianggarkan bernilai RM230 di dalam sebuah beg silang milik suspek yang berusia 23 tahun.
“Ujian saringan awal air kencing terhadap kedua-dua suspek mendapati mereka positif jenis dadah Methamphetamine,” katanya dalam satu kenyataan hari ini.

Menurut Azhari, berdasarkan siasatan, suspek dipercayai mendapat bekalan dadah tersebut daripada seorang lelaki tempatan untuk kegunaan diri sendiri semasa bekerja.
Katanya, pemeriksaan juga mendapati kedua-dua suspek tidak mempunyai rekod jenayah lampau.
Tambahnya, dadah yang dirampas termasuk motosikal yang dinaiki mereka dibawa ke Ibu Pejabat Polis Daerah (IPD) Tumpat untuk tindakan lanjut.
Kes disiasat bawah Seksyen 12 (2) dan Seksyen 15(1)(a) Akta Dadah Berbahaya 1952. – K! ONLINE


Nafiz Muaz, Diyana selamat disatukan
Oleh KOSMO!

2 Januari 2021, 2:30 pm
PETALING JAYA – Selepas dua kali menunda tarikh majlis pernikahan, aktor Nafiz Muaz, 22, dan ahli perniagaan Diyana Omar, 29, akhirnya selamat disatukan sebagai suami isteri pada pukul 11.30 pagi tadi.
Dengan sekali lafaz, pasangan yang berkenalan sejak tiga tahun lalu itu sah bergelar suami isteri dalam  majlis sederhana di sebuah hotel terkemuka di ibu negara.
Pasangan itu dinikahkan bapa pengantin perempuan, Datuk Seri Omar Ahmad dan disaksikan sekitar 100 orang tetamu.
Pada majlis akad nikah tersebut, pelakon kelahiran Sungai Petani, Kedah yang dikenali menerusi Drama Festival Kuala Lumpur (DFKL) 2016 itu menyerahkan wang hantaran berjumlah RM30,000 dan mas kahwin RM1001 serta lima dulang berbalas tujuh daripada pengantin perempuan.
“Awalnya kami sepatut bernikah pada Ogos lalu tetapi akibat situasi Covid-19 dan beberapa kekangan lain, kami anjak ke Disember lalu.
“Akhirnya saya dan isteri tidak boleh berkompromi lagi dalam hal menangguhkan majlis kahwin ini. Jadi, kami nekad memilih tanggal 2 Januari 2021 sebagai saksi hari bersejarah.

“Biarpun berlangsung dalam suasana norma baharu selain mematuhi prosedur operasi standard (SOP), kami akur dengan ujian yang melanda dunia ini,” katanya yang sedondon bersama isteri menggayakan busana rekaan Calvin Thoo.
Bercakap mengenai suri hatinya, Nafiz cukup selesa mengenali wanita berambut panjang itu.
“Lebih utama dia sangat memahami saya. Kami masing-masing terbuka dalam banyak perkara.
“Insya-Allah kami akan melayari bahtera perkahwinan ini dengan penuh tanggungjawab. Semoga Allah mempermudahkan rencana hidup baharu kami ini,” katanya.
Nafiz atau nama penuhnya, Muhd. Nafiz Muaz Mat Nasir memaklumkan yang mereka akan mengadakan sebuah majlis resepsi pada 21 Januari ini.
Pada Februari nanti, majlis bertandang pula akan diadakan di Sungai Petani, Kedah.
Mengenai anak, masing-masing tidak menolak rezeki jika dikurniakannya dalam masa terdekat.
Setakat ini, Nafiz dan isteri belum merancang untuk memilih destinasi bulan madu kerana Nafiz akan menjalani penggambaran sebuah drama bermula 6 Januari ini.
Raja Permaisuri Agong, Tunku Azizah Aminah Maimunah Iskandariah turut berangkat ke majlis perkahwinan mereka. -K!ONLINE


Pembukaan Masjid Razaleigh ditangguh lagi
Oleh AIMUNI TUAN LAH

2 Januari 2021, 2:37 pm
GUA MUSANG – Masjid Razaleigh yang mirip Masjidil Haram Mekah di sini yang bernilai RM32 juta dijangka akan dibuka selepas tamat Perintah Kawalan Pergerakan Pemulihan (PKPP) 31 Mac ini.
Ahli Parlimen Gua Musang, Tengku Razaleigh Hamzah berkata, meskipu pembinaan masjid itu sudah siap tetapi masalah pandemik Covid-19 yang belum berakhir itu menyebabkan pembukaan masjid untuk kegunaan jemaah bersolat masih tidak dibenarkan.
Katanya, pembukaan masjid itu perlu mematuhi prosedur operasi standard (SOP) ketat terutama penjarakan fizikal dalam kalangan jemaah.
“Kita mahu lihat pandemik Covid-19 itu reda dahulu sebelum dibuka masjid ini untuk solat.
“Tetapi, sekiranya Covid-19 masih lagi menular, mungkin kita tangguh untuk tujuan itu,” katanya kepada pemberita selepas meninjau Masjid Razaleigh di sini malam tadi.
Hadir sama, Ahli Dewan Undangan Negeri (ADUN) Galas, Mohd. Syahbuddin Hashim, ADUN Nenggiri, Ab. Aziz Yusoff dan ADUN Paloh, Amran Arifin.

Tengku Razaleigh yang juga Ketua UMNO Bahagian Gua Musang berpuas hati dengan pembinaan masjid baharu itu bagi mengantikan masjid lama yang tidak sudah tidak mampu menampung jemaah yang semakin bertambah.
Katanya, kemudahan masjid berkenaan yang berkeluasan 21,336 meter persegi itu dilengkapi dengan bilik mandi jenazah lelaki dan perempuan, bilik kuliah, pejabat imam, dewan makan dan ruang solat yang boleh memuatkan 3,500 jemaah pada satu-satu masa.
“Saya juga kerap menerima panggilan telefon daripada rakan-rakan dan rakyat beragama Islam dari seluruh negara bertanyakan masjid baharu kerana tidak sabar untuk datang mengerjakan solat.
“Saya sendiri tidak sabar untuk solat di masjid ini. Jika kita buka sekarang, hanya sebilangan kecil rakyat dapat bersolat di sini,” katanya. – K! ONLINE


Latihan terjunan base ambil kira semua aspek keselamatan – PPj
Oleh MOHD. HUSNI MOHD. NOOR

2 Januari 2021, 1:59 pm
PUTRAJAYA – Perbadanan Putrajaya (PPj) mengesahkan semua aspek keselamatan termasuk faktor cuaca telah diambil kira bagi aktiviti latihan terjunan base yang dianjurkan petang semalam.
Pengarah Bahagian Komunikasi Korporatnya, Tengku Aina Tengku Ismail Shah berkata, penanda arah angin telah diletakkan di atas bangunan dan kawasan pendaratan.
Beliau berkata, hasil penelitian kepada arah dan kekuatan angin juga menunjukkan keadaan adalah selamat untuk melakukan terjunan.
“Sesi latihan itu juga telah mendapat kebenaran penggunaan ruang daripada pengurus bangunan terbabit serta PPj selaku penganjur dan pihak berkuasa tempatan (PBT).
“Selain itu, kami juga sudah memaklumkan kepada Pasukan Mencari dan Menyelamat Khas Malaysia (SMART) malah, pasukan itu turut berada di lokasi latihan sebagai pasukan teknikal dan penyelamat,” katanya menerusi kenyataan akhbar hari ini.
Katanya, ketika kejadian, mangsa, Allahyarham Azuan Taharudin, 49, adalah penerjun terakhir daripada lima penerjun pada sesi latihan terjunan itu.

Menurutnya, ketika terjunan, payung terjun arwah terbuka dan secara tiba-tiba kelihatan hilang kawalan lalu menyebabkan arwah terlanggar cermin bangunan beberapa kali sebelum terjatuh di tempat kejadian.
Sementara itu, Tengku Aina berkata, arwah mempunyai pengalaman lebih 18 tahun dalam sukan payung terjun dan 12 tahun dalam terjunan base selain pernah melakukan 500 kali terjunan dari kapal dan lebih 300 kali terjunan base.
“Arwah banyak terbabit dalam acara terjunan di Putrajaya seperti Terjunan Kibaran Jalur Gemilang ke-62, Terjunan Jubli Perak 25 tahun Putrajaya, Putrajaya International Hot Air Balloon dan Putrajaya Base Jump 2020.
“Kami warga PPj merakamkan ucapan takziah kepada keluarga arwah,” katanya.
Beliau berkata, latihan terjunan base yang dijadualkan pada 1 hingga 3 Januari ini adalah persiapan pasukan dalam acara Putrajaya Base Jump 2021 (PBJ2021) sempena sambutan Hari Wilayah Persekutuan yang bakal diadakan pada 1 Februari depan. – K! ONLINE


Kesilapan teknikal punca sembilan lemas
Oleh ALICIA JOHNY KUEH

2 Januari 2021, 12:12 pm
SEBUYAU – Kesilapan teknikal menjadi faktor utama kepada tragedi Feri Triso semalam yang mengorbankan sembilan nyawa.
Timbalan Ketua Menteri Sarawak, Tan Sri Datuk Amar Dr. James Jemut Masing berkata, insiden tersebut berlaku apabila kenderaan pacuan empat roda yang dinaiki mangsa sedang berundur dari tanjakan feri terbabit.
“Sebenarnya kenderaan tersebut telah terjatuh dari tanjakan, bukannya dari atas feri maka ia bukanlah kesalahan operator.
“Semasa kejadian, feri yang hendak dinaiki sudahpun bergerak menyeberangi sungai sejauh 60 meter dari tanjakan.
“Apapun kita serahkan kepada polis untuk membuat siasatan lanjut,” katanya kepada pemberita semasa lawatannya ke lokasi kejadian hari ini.
Susulan itu, Masing yang juga Menteri Infrastruktur dan Pembangunan Pelabuhan Sarawak menambah kemungkinan besar kerajaan negeri akan melaksanakan semula garis panduan untuk perkhidmatan feri dengan lebih ketat.

“Kita juga akan membina penghadang untuk menambahbaik keselamatan di pangkalan feri,” katanya lagi.
Beliau mengulas lanjut mengenai insiden yang meragut nyawa sembilan orang mangsa termasuk bayi berusia empat bulan apabila kenderaan yang dinaiki mereka jatuh ke sungai Batang Lupar di Jalan Beladin Triso di sini. – K! ONLINE


Ayda, Nabil tak sabar nak anak
Oleh KOSMO!

2 Januari 2021, 11:29 am
PETALING JAYA – Dengan hanya sekali lafaz, pelakon dan penyanyi Ayda Jebat sah bergelar isteri Nabil Mahir semalam.
Pasangan itu selamat dinikahkan di Masjid Al-Taqwa, Taman Tun Dr. Ismail, Kuala Lumpur sekitar pukul 3.28 petang.
Ayda yang popular menerusi lagu Temberang dinikahkan Ketua Penolong Pengarah Kanan Bahagian Perkahwinan dan Pembangunan Keluarga di Jabatan Agama Islam Wilayah Persekutuan, Ustaz Rozimi Zamri.
Ayda atau nama sebenarnya Nur Suhada Jebat, 29, menerima seutas rantai emas berlian sebagai mas kahwin daripada Nabil.
Pada majlis yang hanya dihadiri kaum keluarga terdekat kedua-dua mempelai tersebut, Nabil atau nama sebenarnya Ahmad Nabil Ahmad Mahir, 33, menyerahkan tujuh dulang hantaran berbalas sembilan dulang daripada pihak perempuan.
Bagaimanapun, jumlah wang hantaran dirahsiakan atas permintaan keluarga.
“Alhamdulillah, walaupun kini kita berada dalam norma baharu, syukur majlis pernikahan kami berjalan dengan lancar seperti yang dirancang.

“Di sebalik pandemik Covid-19 yang membataskan banyak perkara, kami memilih untuk melangsungkan yang wajib dulu. Terima kasih buat semua yang mendoakan,” kata Ayda.
Menurut Ayda, dia sudah bersedia memikul tanggungjawab sebagai isteri dan tidak menolak rezeki jika ditakdirkan menimang cahaya mata dalam waktu terdekat.
“Ini adalah perkara baharu dalam hidup kami sebagai suami isteri. Saya dan Nabil percaya akan ada banyak dugaan serta cabaran yang bakal ditempuh.
“Jujurnya, kami sudah lama impikan saat ini dan juga sudah bersedia untuk menimang zuriat secepat mungkin, insya-Allah,” katanya yang tetap meneruskan kerjaya seni seperti biasa selepas ini.
Terdahulu pasangan itu mengikat tali pertunangan pada 28 April lalu menerusi aplikasi Google Meet bagi mematuhi pelaksanaan Perintah Kawalan Pergerakan yang dilaksanakan. – K! ONLINE


Leclerc puas hati prestasi sendiri
Oleh KOSMO!

2 Januari 2021, 12:40 pm
LONDON – Meskipun Ferrari dilihat bergelut dengan prestasi jentera, namun pelumba mereka, Charles Leclerc mengakui tahun 2020 merupakan aksi terbaiknya dalam karier perlumbaan Formula Satu (F1).
Musim 2020 merupakan tahun ketiga Leclerc dalam kancah perlumbaan F1 dan mempamerkan aksi yang cukup baik jika dibandingkan dengan rekod perlumbaan rakan sepasukannya, Sebastian Vettel.
Ferrari mengakui musim 2020 adalah prestasi terburuk yang dicatat mereka selepas sekadar menduduki tempat keenam keseluruhan apabila gagal meraih sebarang kemenangan kecuali tiga podium.
Walaupun menghadapi pelbagai cabaran, Leclerc menganggap 2020 sebagai musim terbaiknya selepas berjaya mengharungi era kejatuhan Ferrari dalam perlumbaan F1 dengan baik.
“Bagi saya, tahun 2020 adalah musim terbaik saya dalam saingan F1. Saya rasa apa yang telah saya tunjukkan di litar adalah yang terbaik dan sangat gembira dapat melakukannya.
“Saya telah mengambil risiko dan sebahagian besar berakhir dengan keputusan yang positif sekali gus mampu meraih jumlah mata buat pasukan.

“Jika melihat pada sudut yang lain, bagi saya musim ini sangat baik terutama dengan prestasi sendiri. Oleh itu, saya sangat gembira dan berharap musim depan kami dapat memberikan persembahan yang lebih baik,” katanya.
Dalam pada itu, Leclerc turut kagum dengan usaha kerja keras pasukannya dan akhirnya jentera Ferrari dilihat terdapat sedikit peningkatan pada akhir musim perlumbaan 2020.
“Selepas ujian Barcelona, kami lihat terdapat beberapa masalah yang perlu diselesaikan. Pasukan bekerja keras untuk mendapatkan pelarasan yang cukup sempurna dan akhirnya terdapat peningkatan kecil pada jentera,” ujarnya. – AGENSI


48 individu leka berhibur diserbu
Oleh AHMAD SHAHERMAN SHAMSURI

2 Januari 2021, 1:33 pm
PETALING JAYA – Keseronokan sekumpulan individu berhibur pada malam tahun baru di sebuah pusat hiburan di ibu kota berakhir selepas premis tersebut diserbu pihak berkuasa semalam.
Serbuan di premis yang terletak di Jalan Tun H.S. Lee itu dilakukan sepasukan anggota dan pegawai dari Ibu Pejabat Polis Daerah (IPD) Dang Wangi kira-kira pukul 2 pagi.
Ketua Polis Daerah Dang Wangi, Asisten Komisioner Mohamad Zainal Abdullah berkata, ketika serbuan seramai 48 orang pengunjung yang berada di dalam premis tersebut telah diperiksa.
Katanya, kesemua mereka terdiri daripada 17 orang warga tempatan dan 31 warga asing berusia lingkungan 20 hingga 45 tahun.
“Kita telah mengambil tindakan ke atas pengunjung di bawah peruntukan undang-undang iaitu seramai 17 orang warga tempatan dikenakan tindakan kompaun di bawah Peraturan 13, Peraturan-Peraturan Pencegahan dan Pengawalan Penyakit Berjangkit (No.9) 2020.
“Manakala, 31 orang warganegara asing ditahan di bawah Sekyen 6 (1) (c) Akta Imigresen 1959/63 dan Seksyen 56 (1) (l) akta yang sama,” katanya dalam satu kenyataan di sini hari ini.

Mengulas lanjut, Mohamad Zainal berkata, semakan ke atas lesen hiburan mendapati premis berkenaan mempunyai lesen hiburan yang sah dikeluarkan oleh Dewan Bandaraya Kuala Lumpur (DBKL).
Tambah beliau, Polis Diraja Malaysia (PDRM) memberi amaran kepada orang ramai, warganegara asing dan pengusaha pusat hiburan supaya terus mematuhi Perintah Kawalan Pergerakan Bersyarat (PKPB).
“Orang ramai yang mempunyai maklumat berkaitan perlanggaran PKPB boleh menghubungi IPD Dang Wangi di talian 03-2600 2222 atau Hotline Polis Kuala Lumpur di talian 03-2115 9999 atau mana-mana balai polis yang berhampiran,” jelasnya. – K! ONLINE


Agong, permaisuri doa agar Nur Izzah segera sembuh
Oleh MOHD RASDAN AHMAD

2 Januari 2021, 11:57 am
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah hari ini menzahirkan rasa sedih atas kemalangan yang menimpa pelajar Malaysia, Nur Izzah Mohd Shokri di Manchester, England, Isnin lalu.
Dalam kenyataan yang dimuat naik menerusi Facebook Istana Negara, Seri Paduka berdua mendoakan semoga Nur Izzah dikurniakan kesembuhan dengan segera dan kembali pulih seperti sedia kala.
“Seri Paduka Baginda berdua turut berharap agar seluruh keluarga beliau sabar dan tabah menghadapi dugaan ini.
“Marilah bersama Seri Paduka Baginda berdua mendoakan semoga Nur Izzah dikurniakan kesembuhan dan keafiatan dengan segera,” jelas kenyataan tersebut hari ini.
Nur Izzah, 20, yang merupakan pelajar tahun pertama jurusan perakaunan dan kewangan di Universiti Manchester, kini berada dalam keadaan koma dan sedang mendapat rawatan di Salford Royal Hospital, England selepas menjalani pembedahan.
Pelajar yang berasal dari Karak, Pahang itu dilaporkan mengalami kecederaan yang serius di bahagian kepala dan tulang rusuk selepas bertembung dengan sebuah bas ketika sedang menunggang basikal di Wilmslow Road, Rusholme dalam kejadian jam 4.25 petang tersebut. – K! ONLINE


FA England gantung aksi Cavani
Oleh KOSMO!

2 Januari 2021, 12:30 pm
MANCHESTER – Penyerang Manchester United, Edinson Cavani menerima keputusan yang dibuat oleh Persatuan Bola Sepak (FA) England yang mengenakan hukuman penggantungan tiga perlawanan terhadapnya.
Hukuman tersebut dikenakan selepas dia memuat naik satu perkongsian di laman sosial Twitter yang dianggap berbaur perkauman tetapi pemain antarabangsa Uruguay itu tetap dengan pendirian yang menyatakan dirinya tidak bersalah.
Perkataan ‘Gracias Negrito’ menyebabkan Cavani juga didenda sebanyak £100,000 (RM550,000) tetapi dia enggan mencabar hukuman berkenaan.
“Saya tidak mahu memanjangkan lagi isu ini yang membuatkan saya berada dalam keadaan tidak selesa. Saya menerima hukuman ini dan mengakui masih belum biasa dengan budaya dan bahasa masyarakat di sini.
“Saya memohon maaf sekiranya ucapan itu membuatkan ada pihak yang tidak menyenanginya walaupun ia adalah ucapan biasa untuk rakan-rakan saya. Sesiapa yang mengenali saya akan tahu bagaimana saya menghormati semua orang.
“Saya menghargai sokongan daripada banyak pihak. Hati saya kini berasa tenang dan saya tahu apa yang saya lakukan sebelum ini adalah berdasarkan budaya dan cara hidup saya,” katanya.

Hukuman itu menyaksikan Cavani terlepas aksi menentang Aston Villa, Manchester City dan Watford sambil United dalam satu kenyataan berterima kasih kepada FA England kerana mengenakan hukuman yang minimum ekoran kesalahan itu. – AGENSI


Khai Bahar ubati kesedihan menerusi lagu
Oleh SAIRUL ZAMRI MISRANI

2 Januari 2021, 12:31 pm
PETALING JAYA – Tidak mahu melihat dan terus membiarkan orang ramai meratapi musibah angkara pandemik Covid-19, penyanyi Khai Bahar tampil dengan sebuah lagu berjudul Bangkit Semula yang mempunyai maksud tersendiri.
Khai atau nama sebenarnya Muhammad Khairul Baharuddin, 27, menerusi entri yang dimuat naik dalam Instagramnya berkata, lagu tersebut dihasilkan bagi memberi mesej positif kepada masyarakat berdepan cabaran mendatang.
“Lagu ini mengajak orang ramai agar melihat musibah, ujian dan tekanan hidup melalui perspektif yang positif.
“Setiap kegagalan dan ujian yang dilalui bukanlah penghujung kehidupan seseorang, tapi ini adalah proses awal untuk kita mengenggam sebuah kejayaan yang lebih bermakna,” tulisnya pada ruangan kapsyen.
Tambah Khai yang popular menerusi lagu Luluh itu, dia turut meletakkan harapan dan menyeru masyarakat agar segera keluar daripada kesedihan menerusi cara berzakat dan bersedekah.
Difahamkan idea asal lagu tersebut tercetus menerusi kerja amal yang dilakukannya bersama pihak Majlis Agama Islam Wilayah Persekutuan (MAIWP).

Video muzik Bangkit Semula boleh ditonton menerusi YouTube Seventeen Eleven Music bermula 31 Disember.
Bangkit semula mendapat sentuhan komposer Adi Pawana dan lirik oleh Alun Cendana. – K! ONLINE


Morbidelli mahu kecewakan ‘sifu’
Oleh KOSMO!

2 Januari 2021, 11:30 am
LONDON – Pelumba Yamaha Petronas SRT, Franco Morbidelli mengakui terpaksa melupakan istilah rakan ataupun guru dan bersiap sedia untuk menewaskan Valentino Rossi pada saingan Kejuaraan Motosikal Dunia (MotoGP) pada musim baharu nanti.
Rossi mengakhiri kariernya dengan Yamaha Monster Energy sebaik sahaja saingan MotoGP 2020 berakhir.
Meskipun Morbidelli teruja gurunya iaitu Rossi kini menjadi rakan sepasukannya, namun pelumba Itali itu tidak berdepan masalah untuk bersaing dalam perebutan gelaran dunia.
Morbidelli merupakan salah seorang pelumba yang lahir dari Akademi VR46 milik Rossi yang kini beraksi dalam kancah perlumbaan utama MotoGP.
Tahun 2020, Morbidelli melakukan kejutan apabila meraih tiga kemenangan dan muncul selaku naib juara apabila mengumpul 158 mata dan hanya dipisahkan 13 mata dengan juara dunia, Joan Mir.
“Kehadiran Rossi bersama pasukan Petronas sangat dinantikan dan saya teruja dapat beraksi bersamanya. Rossi mempunyai pengalaman dalam arena perlumbaan ini dan sudah pasti saya ingin mempelajarinya.

“Tetapi, ketika perlumbaan ia akan menjadi berbeza kerana saya akan cuba mengalahkannya.
“Saya ingin berada di depannya. Misi saya untuk meraih sebanyak boleh podium dan mengekalkan aksi konsisten setiap pusingan perlumbaan,” kata Morbidelli. – AGENSI


Janda ‘gunung’ tawan suami orang
Oleh KOSMO!

2 Januari 2021, 12:09 pm
PERKENALAN Fiza (bukan nama sebenar) dengan seorang lelaki ketika menuntut di sebuah universiti di utara Semenanjung akhirnya membawa mereka ke jenjang pelamin.
Setelah tamat pengajian dan masing-masing mendapat pekerjaan, mereka memilih untuk menghalalkan hubungan mereka itu di usia pertengahan 20-an.
Sejak di zaman universiti lagi, suaminya amat meminati aktiviti lasak dan menyertai kelab kembara dan sering mendaki gunung.
“Tetapi berbeza dengan saya. Saya tidak gemar melakukan aktiviti lasak dan juga mendaki. Suami sering mengajak saya mendaki, tetapi saya menolak.
“Walaupun begitu, saya tidak pernah menghalang minatnya itu,” jelas Fiza.
Fiza mengakui, setelah berkahwin mereka menetap di ibu kota dan suaminya masih melakukan aktiviti mendaki bersama rakan-rakan.

Ketika awal perkahwinan, suaminya tidaklah kerap melakukan aktiviti tersebut dan sering menghabiskan masa bersamanya.
Jelasnya, walaupun sudah berkahwin dia tidak menghalang suaminya itu untuk menyertai aktiviti yang diminatinya itu.
“Saya tidak pernah menyekat atau menghalang dia daripada daripada terus berhenti mendaki, selagi dia masih boleh membahagikan masa untuk menemani saya.
“Pada waktu itu, dalam sebulan mungkin dua atau tiga kali dia pergi mendaki. Kebiasaannya dia akan pergi secara balik hari,” jelasnya.
Tetapi selepas dua tahun usia perkahwinan mereka, Fiza mendapati suaminya semakin kerap menyertai aktiviti berkenaan.
Boleh dikatakan hampir setiap minggu suaminya terlibat dalam aktiviti mendaki bersama teman-temannya.
Di hati kecil Fiza pada itu dia amat terasa, kerana masanya untuk bersama suaminya pada hujung minggu berdua tidak dapat dilakukan.
“Kadangkala saya bersendirian di rumah dan tidak pun akan keluar dengan rakan-rakan mengunjungi
pusat beli-belah bagi mengisi masa.
“Sejak itu, saya lihat perilaku suami berbeza sekali dengan sebelum ini. Dia sering dengan telefon pintarnya
dan kadangkala akan senyum sendirian,” katanya.
Pada mulanya Fiza tidak mengesyaki apa-apa terhadap perlakuan suaminya pada waktu itu.
Tetapi pada suatu hari, ketika ingin membuka telefon pintar milik suaminya, dia mendapati lelaki yang dicintainya itu telah menukar nombor kata laluan.
Fiza tidak memaksa suaminya untuk memberikan kata laluan tersebut. Sebaliknya dia melihat dan menghafal kata laluan tersebut ketika suaminya membuka telefon pintarnya.
Setelah suaminya tidur, Fiza mengambil keputusan untuk membuka telefon pintar tersebut dan hatinya remuk apabila melihat di aplikasi WhatsApp ada tertera nama Gadisku yang disertakan dengan emoji tanda sayang.
“Hati saya remuk apabila membaca perbualan tersebut. Ada perbualan mereka yang menyatakan tentang ciuman pertama di puncak gunung dan sebagainya.
“Rupa-rupanya wanita itu sering menghabiskan masa bersama suami saya ketika mendaki gunung,” jelas Fiza.
Fiza cuba mengawal rasa amarahnya dan tidak terus menanyakan tentang hal itu kepada suaminya, sebaliknya mengumpul bukti bahawa suaminya itu telah curang dibelakangnya.
Setelah diselidik, Fiza mendapati wanita yang mempunyai hubungan dengan suaminya itu seorang janda dan hubungan mereka menjadi intim kerana sering mendaki gunung bersama.
“Saya juga sering membaca perbualan mereka di WhatsApp dan kemudian merakam tangkap layar perbualan mereka itu untuk saya simpan.
“Hati isteri mana yang tidak remuk apabila membaca perbualan mereka umpama pasangan yang telah berkahwin,” jelasnya.
Tambahnya, akhirnya rasa sakit yang dia simpan sebelum ini sampai juga ke penghujungnya apabila mengetahui suaminya dan wanita itu pernah melakukan hubungan intim.
Dia sendiri melihat e-mel di telefon pintar suaminya itu dan mendapati ada dokumen tempahan sebuah hotel.
Akhirnya Fiza membuka mulut dan bertanyakan tentang hal itu kepada suaminya.
“Pada mulanya suami saya menafikan bahawa dia ada curang di belakang saya.
“Tetapi setelah saya menunjukkan bukti perbualan mereka yang saya simpan sebelum ini, akhirnya dia tidak mampu untuk berkata apa-apa selain mengakuinya,” jelasnya.
Tambahnya, suaminya mengakui kesalahannya itu dan menangis meminta maaf kepadanya.
Tetapi hatinya telah terluka dengan perbuatan suaminya itu.
Fiza kemudian mengambil keputusan untuk tinggal berasingan bagi memberi masa untuk dia memaafkan apa yang suaminya lakukan terhadap dirinya.
“Saya cuba memberikan masa kepada diri untuk memaafkan perbuatan suami yang telah berselingkuh di belakang saya.
“Tetapi saya tidak kuat dan perbualan mesra mereka itu sentiasa bermain di fikiran saya,” katanya.
Ceritanya, akhirnya dia mengambil keputusan untuk berpisah dengan suaminya itu. Baginya, walaupun peluang kedua diberikan tidak mustahil suaminya akan berlaku curang lagi.
Fiza kemudian memohon cerai secara fasakh bagi membolehkan mereka berpisah.
Akhirnya dia dan suaminya itu sah bercerai di sebuah Mahkamah Syariah dan kini membawa haluan masing-masing.
Fiza menegaskan, dia bukan seorang yang mudah memberi maaf. Dia juga tidak dapat menerima hakikat apa yang telah suaminya lakukan di belakangnya ketika kebebasan dan kepercayaan penuh diberikan kepada lelaki itu. – K! ONLINE


Ibu harap Asaari segera ditemui
Oleh TOREK SULONG

2 Januari 2021, 11:44 am
PASIR PUTEH – Ibu kepada seorang lagi mangsa bot karam dekat Pulau Perhentian, Besut, Terengganu kelmarin memohon semua pihak mendoakan agar anaknya, Asaari Leh, 45, ditemui segera.
Ibu mangsa, Hurani Awang, 73, yakin anaknya masih selamat kerana dia dilaporkan memakai jaket keselamatan ketika terjun ke dalam laut apabila bot nelayan terbabit karam dipukul ombak besar.
Menurutnya, Asaari keluar dari rumah di Kampung Gong Keding di sini pada pukul 3 petang Rabu lalu selepas menikmati hidangan tengah hari yang dimasaknya.
“Dia meminta saya supaya menyiapkan nasi dan lauk pauk pada hari itu. Permintaan dan perbualan kami ketika itu masih segar dalam ingatan saya.
“Lafaz terakhirnya, ‘Mak masak nasi, kita (saya) nak turun kelaut petang ini’. Ia merupakan ayat terakhir perbualan kami yang membuatkan saya sebak apabila hanya dia seorang yang masih gagal ditemui,” katanya ketika ditemui pemberita semalam.
Kosmo! hari ini melaporkan empat nelayan nekad menyelamatkan diri apabila bersama-sama berenang sejauh 13 kilometer selama 14 jam selepas bot yang mereka naiki karam dipukul ombak setinggi empat meter kelmarin.

Kejadian pada pukul 1.30 petang itu berlaku apabila bot yang sarat dengan pukat dan hasil laut dimasuki air selepas dipukul ombak besar.
Sebaik karam, kesemua tekong bot, Tuan Azhar Tengku Long, 47, bersama anaknya, Tuan Azrizal, 17, dan dua lagi awak-awak Norizan Yusof, 45, dan Mohd. Azri Mohd. Rasdi, 28, tidak berpecah sewaktu jatuh ke dalam laut.
Mereka memakai jaket keselamatan berenang ke Pulau Perhentian dekat Besut, Terengganu untuk menyelamatkan diri.
Bagaimanapun, Asaari terpisah daripada mereka berempat meskipun pada mulanya turut berenang ke arah pulau. – K! ONLINE


275 mangsa banjir dipindahkan
Oleh MOHAMAD FAIZAL HASHIM

2 Januari 2021, 10:55 am
JOHOR BAHRU – Seramai 275 mangsa banjir dari 66 buah keluarga di negeri ini dipindahkan ke dua Pusat Pemindahan Sementara (PPS) di daerah ini setakat hari ini.
Pengerusi Jawatankuasa Kesihatan dan Alam Sekitar Negeri Johor, R. Vidyananthan berkata, setakat pukul 8 pagi tadi, kesemua mangsa banjir ditempatkan di PPS Dewan Muafakat Kampung Cahaya Baru, Pasir Gudang dan Sekolah Kebangsaan Batu 10 Skudai, dekat sini.
Beliau berkata, daripada jumlah tersebut 185 melibatkan mangsa banjir dari Kampung Sentosa Barat dan Kampung Sentosa Damai manakala seramai 90 mangsa banjir lagi dari Kampung Laut Batu 10, Skudai.
“Mangsa banjir dari Kampung Sentosa Barat dan Kampung Sentosa Damai dipindahkan ke PPS di Dewan Muafakat Kampung Cahaya Baru, Masai.
“Mangsa banjir di Kampung Laut Batu 10 pula dipindahkan ke Sekolah Kebangsaan Batu 10,” katanya dalam satu kenyataan hari ini.
Vidyananthan memberitahu, mereka dipindahkan selepas paras air naik mendadak di kawasan berkenaan selepas hujan lebat melebihi lapan jam serta pertembungan air laut pasang hingga menyebabkan banjir kilat.

Katanya, PPS di Pusat Komuniti Kampung Pasir, Skudai yang menempatkan mangsa banjir dari Kampung Pasir dan Kampung Teluk Serdang Baru sudah ditutup dan mereka dibenarkan pulang.
Dalam pada itu, tambah beliau, pihak Jabatan Kebajikan Masyarakat (JKM) telah menyediakan bekalan makanan secukupnya di semua PPS.
“Mangsa banjir perlu menjaga kesihatan ketika berada di PPS untuk mengelakkan sebarang jangkitan penyakit.
“Tindakan yang perlu kita buat ketika banjir ialah menjauhkan diri daripada banjir, pindah segera ke pusat pemindahan dan matikan semua punca bekalan elektrik apabila berpindah,” katanya. – K! ONLINE


2,420 lokasi disanitasi seluruh daerah di Johor
Oleh MOHAMAD FAIZAL HASHIM

2 Januari 2021, 11:12 am
JOHOR BAHRU – Pusat Gerakan Operasi Jabatan Bomba dan Penyelamat Malaysia (JBPM) negeri Johor telah membuat kerja-kerja sanitasi di 2,420 lokasi di semua daerah dalam negeri ini sejak 27 Mac hingga 31 Disember lalu.
Menurut ketuanya, Penguasa Bomba Khairul Hiysam Hamim, kerja-kerja sanitasi sepanjang 278 hari itu melibatkan 940 bangunan kerajaan, 211 rumah ibadat, 512 tempat awam dan 757 Lain-lain kawasan.
“Johor Bahru merekodkan jumlah yang tertinggi dengan 516 kes diikuti Batu Pahat (362), Kota Tinggi (284), Muar (247) dan Kluang (200).
Katanya, ini diikuti Pontian dengan 196 kes, Kulai (191), Segamat (164), Tangkak (153) dan Mersing (107),” katanya dalam satu kenyataan hari ini.
Khairul Hiysam berkata, pada bulan lalu sahaja pihaknya menerima panggilan kecemasan berkenaan kerja-kerja sanitasi sebanyak 121 lokasi di sembilan daerah dalam negeri ini.
Katanya, kerja-kerja itu terdiri daripada 54 bangunan kerajaan, 30 rumah ibadat, 16 tempat awam dan 21 lain-Lain kawasan.

Jelasnya, langkah ini amat penting dilakukan bagi mengawal penularan wabak Covid-19 di kawasan berisiko.
“Pada bulan lalu, sebanyak 21 bangunan kerajaan dan sembilan tempat awam dijalankan kerja-kerja sanitasi manakala bagi rumah ibadat yang paling banyak disanitasi adalah di Batu Pahat melibatkan 12 tempat,” ujarnya. – K! ONLINE


Luahan galau hati Zizi Kirana
Oleh NURUL FADILA AWALUDIN

2 Januari 2021, 10:40 am
SUDAH berpuluh tahun, minda rakyat Malaysia disuntik dengan semangat Wawasan 2020 apabila matlamat tersebut itu dilancarkan pada 1991. Tahap modenisasi negara juga jelas berbeza jika dibandingkan sekarang dengan tiga dekad lalu.
Penggunaan teknologi dan peranti pintar daripada pelbagai jenama saling berdaya saing bergerak secara progresif bagi mewujudkan kelestarian dinamik dalam kalangan pengguna. Mujurlah kecanggihan yang diperoleh sekarang dapat membantu dalam meneruskan urusan seharian warga dunia, dalam pekerjaan khususnya.
Sejujurnya juga terima kasih buat teknologi. Saat dunia diserang Covid-19, kita sebenarnya cukup bersedia meneruskan setiap kekangan penjarakan fizikal impak akses teknologi yang memudahkan urusan.
Benar Covid-19 meninggalkan kesan mendalam buat semua. Ramai yang terjejas, hilang pendapatan dan juga seperti jatuh ditimpa tangga.
Namun, bayangkan juga jika kita hidup tanpa telefon bimbit dan jaringan internet? Bayangkan kuarantin tanpa telefon atau beli-belah online yang menjadi sebahagian corak kehidupan semua?
Segala rasa dan kisah tersebutlah yang menjadi asas penceritaan single terbaharu nyanyian Zizi Kirana bertajuk Tentu.

Menurut Zizi , Tentu diinspirasi daripada kesan penularan Covid-19 kepada masyarakat.
ZIZI Kirana mencabar diri membawakan lagu berentak perlahan menerusi Tentu yang menampilkan kolaboratifnya bersama Somean, Gnello dan AJ.
Dihasilkan oleh Somean, Gnello, AJ dan Zizi sendiri, Tentu mempamerkan sisi berbeza berbanding lagu yang dipersembahkan sebelum ini seperti Eh, Boleh Jalan, Nak Ke Tak Nak Lepak Mamak, ataupun Rahsia Hati.
Tempo yang perlahan dengan makna lirik yang mendalam mencernakan aura melankolik kepada pendengar. Lagu tersebut juga disampaikan secara bersahaja membuatkan pendengar berasa lebih santai dan relaks.
Akui Zizi, lagu itu juga memberi cabaran buatnya kerana tidak pernah membawakan rentak sedemikian di samping makna lirik menyentuh hati.
Berbanding Eh, Boleh Jalan dan Nak Ke Tak Nak Lepak Mamak, ketiga-tiga lagu tersebut lebih terdorong ke arah sindiran sarkastik terhadap sesetengah individu sedangkan Tentu pula lebih bersifat realistik.
Sesekali iramanya kedengaran seperti lagu Everything I Wanted nyanyian Billie Eilish. Kedua-dua lagu tersebut dilancarkan pada tahun yang sama, namun membezakan mereka ialah garis waktu kedua-duanya iaitu Januari bagi Everything I Wanted, manakala Tentu pula diluncurkan sekitar Oktober lalu.
Sedikit persamaan bagaimanapun tidak menjejaskan kualiti Tentu.
Zizi dilihat membuka satu dimensi baharu buat dirinya dengan single berentak perlahan sekali gus membuktikan kemampuannya yang tidak hanya tertumpu terhadap lagu-lagu berentak hip hop dan rap.


Lelaki kerat, buang zakar sendiri dalam mangkuk tandas
Oleh KOSMO!

2 Januari 2021, 10:37 am
BANDAR RAYA NEW YORK – Seorang lelaki nekad memotong kemaluan sendiri sebelum membuangnya ke dalam mangkuk tandas di sebuah pangsapuri di sini baru-baru ini, lapor akhbar Daily Mail.
Sumber polis berkata, seorang lelaki menghubungi pihaknya dan melaporkan rakan sebiliknya yang berumur 50 tahun telah mencederakan tangan sendiri.
Sekumpulan polis bergegas ke kawasan kejiranan Tottenville, Pulau Staten kira-kira pukul 11.45 pagi pada Rabu lalu dan mendapati ada kesan luka pada tangan kanan lelaki berkenaan.
Lelaki itu mengaku telah sengaja mencederakan diri sendiri.
“Dia kemudian memberitahu pasukan perubatan kecemasan bahawa (dia) telah memotong kemaluan dan membuangnya ke dalam mangkuk tandas,” katanya.
Pasukan perubatan kecemasan yang membuat pemeriksaan mengesahkan zakar serta salah satu testis lelaki itu telah dikerat dan hilang.

“Anggota polis turut menemui kesan darah pada lantai di dalam sebuah bilik air di tingkat dua pangsapuri berkenaan.
“Siasatan awal mendapati, lelaki berkenaan ada penyakit skizofrenia dan bipolar. Dia juga didapati tidak mengambil ubat selama beberapa bulan,” ujarnya.
Bagaimanapun, tiada maklumat didedahkan sama ada alat kemaluan lelaki itu sudah ditemui atau berjaya disambung semula.
Pada tahun 2018, ada laporan kejadian sama berlaku melibatkan seorang banduan di sebuah penjara di Fort Lauderdale, Florida yang dipercayai turut menghidap penyakit skizofrenia dan bipolar.
Saluran berita 7News melaporkan, banduan itu mengerat kemaluannya menggunakan pisau cukur dan membuang dalam tandas.
Dia memberitahu polis bahawa alat kelaminnya tidak lagi diperlukan. – Agensi


Kem Arsenal goncang, pemain pertikai Arteta
Oleh KOSMO!

2 Januari 2021, 11:00 am
LONDON – Kem Arsenal bergolak lagi selepas seorang pemain bintang mereka didakwa bertekak dengan pengurus, Mikel Arteta berhubung polisi pengendali dari Sepanyol itu.
Difahamkan, pemain yang tidak didedahkan identiti itu menyuarakan rasa tidak puas hati selepas mendapati Arteta mengamalkan sikap pilih kasih dalam pemilihan pemain.
Insiden tersebut dikatakan berlaku di hadapan pemain-pemain lain ketika mesyuarat pasukan dijalankan dan ia sekali gus menjejaskan kredibiliti Arteta.
Arteta yang juga bekas pemain The Gunners menerima banyak kecaman selepas dianggap masih belum layak membimbing Arsenal apabila menghuni tangga ke-13 liga.
Bagaimanapun, beliau berjaya meredakan sedikit tekanan apabila mencatat dua kemenangan berturut-turut dalam Liga Perdana Inggeris (EPL) selepas menewaskan Chelsea dan Brighton.
Sementara itu, Arteta juga dijangka ‘sibuk’ pada jendela perpindahan nanti apabila sudah melepaskan Sead Kolasinac menyertai Schalke secara pinjaman.

Meskipun berdepan tekanan, namun beliau tetap positif selain menganggap kecaman yang diterima sebagai lumrah. – AGENSI


Todak sedia langgar Singapura
Oleh MUHAMMAD RIDUAN MOHD HANAFIAH

2 Januari 2021, 11:00 am
SELEPAS tampil cemerlang merangkul gelaran juara pada kejohanan Liga Profesional Mobile Legends Malaysia/Singapura (MPL MY/SG) dengan rekod bersih tanpa kalah, kini pasukan e-Sukan Malaysia, Todak bersedia untuk membawa pulang gelaran dunia.
Kejohanan Dunia Mobile Legends M2 akan berlangsung pada 18 hingga 24 Januari ini di Hotel Shangri-La, Singapura secara tertutup.
Kejohanan tersebut akan melibatkan 12 pasukan daripada sembilan negara berbeza termasuk Brazil, Jepun dan Rusia untuk merebut hadiah wang terkumpul AS$300,000 (RM1.2 juta).
Todak pula diundi berada di dalam Kumpulan B dan akan bertembung dengan pasukan Impunity KH dari Kemboja dan Omega Esports (Filipina).
Meskipun sedar bakal berdepan tugas berat, namun pengurus Todak, Ashi atau nama sebenarnya Mohd. Syazlan Mohd. Rosdi meletakkan sepenuh keyakinan kepada pasukannya untuk melakukan kejutan pada Kejohanan Dunia Mobile Legends M2.
“Kita akui M2 bukan saingan mudah kerana ramai bintang dunia beraksi pada perlawanan ini. Todak akan tampil sebaik mungkin untuk berentap selaku juara MPL MY/SG pada Kejohanan Dunia Mobile Legends M2 nanti.

“Pasukan juga telah meneliti setiap kekuatan pasukan lain dan pemain juga telah melakukan persiapan lebih baik berbanding sebelum ini. Kita sedar pasukan yang kita akan hadapi ini bermain dengan agresif.
“Oleh itu, pasukan perlu memahami apa yang mereka hadapi pada perlawanan itu sebelum menerapkan corak permainan yang akan kami gunakan pada saingan itu nanti.
“Setiap pemain ada peranan masing-masing dan mereka tahu apa yang perlu dilakukan pada perlawanan tersebut. Apa pun, kami tetap meletakkan sasaran untuk membawa pulang kemenangan,” katanya kepada Kosmo! sebelum berlepas ke Singapura malam semalam.
TODAK pernah menamatkan saingan pada Kejohanan Dunia Mobile Legends M1 di tempat ketiga dan membawa pulang AS$20,000 (RM83,536).
Terdahulu, Todak pernah menamatkan saingan pada Kejohanan Dunia Mobile Legends M1 di tempat ketiga dan membawa pulang AS$20,000 (RM83,536).
“Kami pernah beraksi pada M1 dan sudah pasti saingan M2 lebih hebat. Saya yakin dengan persiapan yang dilakukan pasukan ketika ini, kami mampu melepasi saingan dengan baik untuk kembali bersaing di pentas tertinggi M2 nanti.
“Apa pun saya harapkan doa dan sokongan kepada seluruh rakyat Malaysia untuk menyokong kami dalam perlawanan ini nanti,” tambahnya.
Pasukan Todak telah menjalani ujian Covid-19 di Malaysia dan akan menjalani kuarantin di Singapura. Pasukan tersebut akan menjalani ujian kedua sebelum dibenarkan beraksi pada saingan itu.
Kejohanan Dunia Mobile Legends M2 dianjurkan oleh Moonton dengan kerjasama Persatuan Cybersports dan Online Gaming Singapura (SCOGA) serta disokong oleh Lembaga Pelancongan Singapura (STB).
Moonton menegaskan bahawa setiap pasukan perlu mengikuti segala peraturan pencegahan dan kawalan Covid-19 agar keselamatan dan kesihatan semua individu yang terlibat dalam kejohanan ini dapat dijaga dengan baik.
Pada perlawanan itu nanti, Todak mengekalkan pemain terbaik mereka seperti Muhammad Danial Mohamad Fuad (Ciku), Wan Usman Wan Imran (4Meyz), Mohamad Aiman Idris (Xray), Muhammad Rizwan Abdullah (Eone), Zairul Hazim Zailani (Stoo) dan Zikry Shamsuddin (Moon) mempamerkan aksi cukup luar biasa apabila tidak tewas sepanjang pusingan perlawanan.


Artis bukan robot – Jesy Nelson
Oleh NURUL FADILA AWALUDIN

2 Januari 2021, 10:30 am
Setiap cabang kerjaya memiliki cabaran tersendiri yang secara tidak langsung memberi impak kepada kehidupan seseorang. Begitu juga dengan profesion selebriti yang secara pandangan mata kasar segalanya indah kerana dilimpahi glamor dan kemewahan.
Hakikatnya semua itu tidak ubah seperti luka di tangan nampak berdarah, luka di hati siapa tahu. Bidalan pujangga itu boleh diibaratkan seperti refleks kepada kehidupan seorang anggota kumpulan penyanyi wanita popular Britain, Little Mix, Jesy Nelson yang mengambil keputusan untuk mengundurkan diri daripada kumpulan terbabit.
Pada awalnya sekadar khabar angin yang bertiup sejak Oktober lalu. Namun, pengakhiran 2020 menyaksikan penamat karier Jesy bersama Little Mix. Dia mengibarkan bendera putih meninggalkan kumpulan yang telah sembilan tahun mengangkat namanya.
Nelson atau Jessica Louise Nelson menyertai pertandingan nyanyian X-Factor Britain pada 2011 sebagai penyanyi solo. Bagaimanapun dia bersama penyanyi lain iaitu Perrie Edwards, Leigh-Anne Pinnock dan Jade Thirlwall disatukan sebagai sebuah kumpulan.
SETELAH sembilan tahun memendam rasa Jesy Nelson akhirnya mendedahkan keadaan sebenar mengenai sisi gelap kehidupan dunia selebriti sehingga dikatakan menjadi punca penyakit mental yang dialaminya.
Keempat-empat mereka kemudian dikenali sebagai Little Mix dan telah mencetuskan fenomena apabila album keempat bertajuk Glory Days menjadi album kumpulan wanita paling lama berada dalam carta muzik di Britain.
Kejayaan tersebut lantas menewaskan dua nama besar dalam industri muzik antarabangsa iaitu Spice Girls dan The Supremes apabila Little Mix mencatat rekod 69 minggu berada dalam carta.

Bagaimanapun langit tidak selalunya cerah. Little Mix yang dahulunya bergerak dengan empat jentera kini sudah beralih menjadi trio. Hal ini kerana Nelson tanpa menoleh ke belakang meninggalkan kumpulan terbabit pada pertengahan Disember lalu.
Sebenarnya, sepanjang sembilan tahun bergelar penyanyi, kehidupan Nelson tidak seindah yang disangka biarpun Little Mix pernah dinobatkan sebagai Artis Berkumpulan British Terbaik
Anugerah BBC Radio 1 selama tiga tahun berturut bermula 2017, 2018 dan 2019.
Justeru, pada saat melepaskan diri daripada ikatan Little Mix, Nelson meluahkan segala yang terbuku dihati, sekali gus menerangkan keadaan sebenar sepanjang bersama kumpulan terbabit.
Menurut laporan Mirror, Nelson menyifatkan dirinya tidak ubah seperti robot yang tidak mempunyai waktu rehat waima semasa menjalani tempoh rawatan akibat kecederaan.
Setiap luah hatinya bagai berteriak ke arah tembok kerana perkara tersebut tidak pernah sampai ke telinga umum, sehinggalah dia mengundurkan diri daripada Little Mix atas sebab masalah mental selain ingin fokus kepada diri sendiri.
Nelson pernah cuba untuk menyuarakan perkara tersebut dalam buku autobiografi kumpulan terbabit pada 2012 dan 2016 tetapi sayangnya kepincangan tetap tidak didedahkan kepada khalayak.
“Pada suatu hari saya mengalami kesukaran untuk menggerakkan bahu. Bagaimanapun saya merasakan ada sesuatu berlaku di bahagian belakang yang dirasakan seperti menerima 50 suntikan sehingga menyebabkan bahagian tersebut kelihatan lebam.
“Sebelum persembahan , saya bersiap sambil dibantu petugas yang hanya memberi minuman kopi untuk memastikan saya bertenaga. Tetapi berasa sangat lemah dan tidak mampu untuk membuat persembahan di atas pentas.
“Keadaan itu membuatkan saya gagal mengawal keseimbangan badan sehinggakan menjadi antara perkara yang sangat memalukan dan terburuk pernah saya lakukan,” terang Nelson.
LITTLE MIX yang kini tinggal bertiga (dari kiri) Perrie Edwards, Leigh-Anne Pinnock dan Jade Thirlwall setelah pengunduran Jesy Nelson (kanan sekali) mengharapkan kerjaya seni tidak tergugat biarpun hilang seorang ahli.
Penderitaan
Penyanyi berusia 29 tahun itu juga meluahkan kekecewaan kehidupannya sebagai artis. Dia ibarat roda yang tidak henti-henti berputar. Sebagai manusia biasa pasti seseorang akan berasa lelah setelah seharian bekerja.
Dia juga mahu menghabiskan masa hujung minggu melakukan aktiviti kegemaran tanpa perlu memikirkan kerja namun sebaliknya yang berlaku. Dia perlu menghadam setiap sentimen negatif khalayak yang tidak henti-henti ‘membawang’ tentang bentuk fizikalnya.
“Dalam kehidupan yang normal anda tidak mempunyai sebarang kekangan untuk bercuti bagi berehat tanpa memikirkan pandangan orang lain. Tetapi pekerjaan ini memberikan impak sebaliknya.
“Sekiranya anda gagal dalam sesebuah persembahan, mereka akan mengeluarkan kenyataan, kritikan dalam sosial media dan ini tidak ubah seperti satu penderaan,” luah wanita kelahiran Romford, Britain itu.
Tidak dinafikan pada era yang moden ini kekuatan papan kekunci lebih tajam daripada mata pedang.
Menurut Nelson, bentuk fizikalnya sering menjadi jenaka dan bahan kecaman netizen yang tidak henti-henti membulinya.
Pernah juga satu ketika, dia harus meneruskan persembahan biarpun pada masa sama ibunya sedang kritikal akibat masalah jantung.
Segalanya perlu dipendam sendiri kerana kecaman dan kritikan itu tidak ubah seperti isi dengan kuku.
Nelson mengharungi semua kelukaan tersebut demi meneruskan kelangsungan dan mengejar cita-cita sebagai penyanyi.
“Pada tahun pertama, saya diberikan ubat antibiotik yang sangat kuat bagi mengelakkan diri daripada termuntah sewaktu sedang membuat persembahan akibat mengalami masalah gigi.
“Kadangkala saya berasa pelik mengapa masyarakat tidak dapat melihat bahawa artis juga sama seperti manusia yang memerlukan privasi untuk berehat daripada tekanan kerja.
“Tidak hanya itu mengapa kalian gemar memberi komen yang menyakitkan hati. Sedarkah bahawa kami juga manusia yang turut mempunyai perasaan,” luah Nelson panjang lebar.
Melanjutkan cerita mengenai sisi gelap yang menyelubungi dirinya sepanjang bersama Little Mix, Nelson mengakui pernah mengalami pendarahan dalam telinga kerana berasa terlalu tertekan.
JESY Nelson mengucapkan terima kasih kepada peminat yang memberi sokongan dan menghormati keputusannya untuk meninggalkan kumpulan Little Mix kerana ingin memberi tumpuan kepada kesihatan mental dan kehidupan peribadi.
Trio Little Mix
Biarpun Nelson memilih untuk angkat kaki dan meninggalkan Little Mix, anggota yang lain bagaimanapun tidak membantah mahupun menghalang niatnya.
Mereka bahkan memberikan sokongan dan mengharapkan Nelson segera sembuh dan mendapatkan rawatan sewajarnya bagi menangani masalah kesihatan mental yang dialami.
Bagi mereka, meskipun Nelson sudah tidak bersama, Little Mix tetap meneruskan perjuangan walaupun hanya bertiga
Tidak dinafikan berita pengunduran Nelson akan memberi impak besar dan pahit untuk ditelan oleh ahli Little Mix tetapi bagi Edwards, kumpulan itu akan meneruskan siri jelajah sepanjang 2021.
“Kami tetap memberi sokongan dalam apa jua yang dia (Nelson) lakukan pada masa akan datang. Tetapi kami tetap akan meneruskan persembahan pada tahun ini tidak mengira sama ada bersama Nelson atau tidak.
“Kekurangan seorang ahli tidak bermakna Little Mix akan berpecah. Kami bertiga tetap ingin meneruskan perjuangan dan tidak bersedia untuk berpecah,” jelas Edwards.
Keyakinan Edwards bagaimanapun mengundang persoalan tentang selama mana Little Mix mampu bertahan setelah salah seorang anggotanya meninggalkan kumpulan.
Segelintir pihak berpendapat bahawa trio Little Mix tidak mampu bertahan lama kerana kesudahannya akan sama seperti sejarah pepecahan One Direction dan Fifth Harmony.
Bermula dengan seorang daripada ahli mereka yang memilih untuk bergerak solo, tidak lama kemudian kumpulan itu juga akhirnya dibubarkan.
Nasib Little Mix bergantung kepada kekuatan setiap ahli, masa depan Nelson pula harus ditangani sendiri, ketika ini.
JESY NELSON kini memberi tumpuan terhadap diri sendiri berbanding terlalu fokus memikirkan cara untuk menggembirakan orang lain. Baginya, tindakan tersebut adalah langkah awal sebagai proses menghargai dan membahagiakan diri.


Khedira tukar angin ke England
Oleh KOSMO!

2 Januari 2021, 10:30 am
TURIN – Pemain tengah veteran Juventus, Sami Khedira mengakui sudah bersedia untuk mencari angin baharu dengan beraksi dalam kancah Liga Perdana Inggeris (EPL) buat pertama kali dalam kariernya selepas jendela perpindahan dibuka secara rasmi semalam.
Sebagai rekod, kontrak Khedira bersama skuad The Old Lady hanya berbaki enam bulan dan bekas pemain antarabangsa Jerman itu sudah dibenarkan berbincang dengan mana-mana pasukan di luar Itali bagi menentukan masa depannya.
Difahamkan, beberapa pasukan EPL seperti Tottenham Hotspur dan Everton berminat untuk mendapatkan khidmat Khedira yang gagal membuat sebarang kemunculan kompetitif buat skuad kendalian Andrea Pirlo musim ini.
Situasi ini kerana Khedira pernah bekerjasama dengan pengurus pasukan Spurs, Jose Mourinho dan Everton, Carlo Ancelotti sewaktu mewakili pasukan Real Madrid sebelum ini.
Kata Khedira, beraksi dalam pentas EPL sememangnya menjadi impiannya dalam melengkapkan pengalaman beraksi di empat saingan liga utama Eropah selepas Bundesliga, La Liga dan Serie A.
“Saya memang minat dengan saingan EPL kerana kepantasan permainan serta taktikal yang cukup agresif dan fizikal. Justeru, jika ada tawaran daripada mana-mana pasukan di England untuk mendapatkan khidmat saya, mungkin saya akan terima tanpa banyak soal.

“Apa yang pasti, saya masih mahu menghormati baki kontrak bersama Juventus meskipun diakui agak kecewa kerana tidak mendapat tempat dalam kesebelasan utama musim ini,” katanya.
– AGENSI


Pejalan kaki maut warga emas dirempuh motosikal
Oleh MOHD AZLI ADLAN

2 Januari 2021, 11:24 am
HULU TERENGGANU – Seorang warga emas yang sedang berjalan kaki maut selepas dirempuh sebuah motosikal ditunggangi seorang pemuda sekampung di Kilometer14, Jalan Kuala Berang-Sekayu-Belukar Bukit berhampiran Kampung Padang Setar, Sekayu di sini semalam.
Mangsa, Ahmad Taib, 84, yang cedera parah di bahagian kepala telah meninggal dunia ketika sedang menerima rawatan di Hospital Sultanah Nur Zahirah (HSNZ), Kuala Terengganu pada pukul 11.28 malam.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, penunggang motosikal berusia 26 tahun pula mengalami cedera ringan.
Beliau berkata, kejadian berlaku di hadapan sebuah padang di Kampung Padang Setar, Sekayu pada pukul 12.45 tengah hari.
“Sewaktu kejadian, penunggang motosikal jenis Honda EX5 yang bekerja sebagai pembantu kedai perkakasan dikatakan dalam perjalanan pulang ke rumahnya dari arah Kampung Sekayu.
“Dia kemudiannya tidak dapat mengelak mangsa yang dikatakan berjalan kaki di laluan kanan kampung itu,” katanya di sini hari ini.

Mohd. Adli berkata, Ahmad yang cedera parah telah dikejarkan Unit Kecemasan Hospital Hulu Terengganu di sini sebelum dipindahkan ke HSNZ setelah keadaannya semakin serius. – K! ONLINE


KBS laksana langkah tambahan pematuhan SOP
Oleh KOSMO!

2 Januari 2021, 11:15 am
KEMENTERIAN Belia dan Sukan (KBS) bakal melaksanakan beberapa langkah tambahan bagi memastikan pematuhan prosedur operasi standard (SOP) bagi pembukaan fasa kelima sektor sukan dan rekreasi berjalan lancar.
Menurut kenyataan KBS, setiap penganjur kejohanan atau pertandingan sukan perlu mendapat kebenaran menerusi Pesuruhjaya Sukan (PJS) sebelum penganjuran kejohanan berkenaan dapat diadakan.
“Keputusan itu adalah bagi menggerakkan ekonomi dengan membenarkan industri sukan, pengusaha fasiliti sukan dan rekreasi dapat beroperasi semula dan kejohanan dianjurkan di peringkat tempatan dan peringkat antarabangsa mengikut SOP dengan model gelembung.
“Namun, penganjur perlu meminta kebenaran PJS selain bertanggungjawab dengan memberikan jaminan bertulis serta mewujudkan skuad pemantau untuk menasihati pematuhan SOP sepanjang kejohanan dilangsungkan,” kata KBS dalam satu kenyataan
Sementara itu, KBS turut menegaskan peserta atau petugas sesuatu kejohanan bagi kategori sukan berpasukan dan sukan tempur dari kawasan Perintah Kawalan Pergerakan Bersyarat (PKPB), perlu menjalani ujian swab RTK Antigen.
Malah, KBS menegaskan kebenaran masuk peserta warga asing untuk menyertai sebarang kejohanan antarabangsa perlu mendapat pengesahan atau sokongan pihak kementerian selain kelulusan Jabatan Imigresen Malaysia atau One Stop Centre (OSC) Kementerian Perdagangan Antarabangsa dan Industri.

Bagaimanapun, aktiviti sukan yang sudah dibenarkan bermula semalam tetap perlu dilangsungkan tanpa penonton kerana kelonggaran kehadiran penonton ke venue pertandingan hanya dibenarkan bermula bulan depan.
“Kebenaran secara umumnya adalah bagi semua aktiviti sukan dan rekreasi termasuklah penganjuran kejohanan sukan tempatan tanpa penonton di kawasan PKPP dan PKPB bermula 1 Januari 2021.
“Sementara itu, penganjuran kejohanan sukan tempatan dengan penonton dan kejohanan sukan antarabangsa bermula 1 Februari tertakluk kepada pengumuman semasa oleh kerajaan,” katanya.


Choong Hann positif Covid-19
Oleh KOSMO!

3 Januari 2021, 9:32 pm
PERSATUAN Badminton Malaysia (BAM) mengesahkan Pengarah Kejurulatihan, Wong Choong Hann positif Covid-19 dan perlu menjalani kuarantin seperti diarahkan Kementerian Kesihatan Malaysia (KKM) dan Majlis Sukan Negara (MSN).
Menjelang kejohanan Sirkit Asia yang akan berlangsung di Bangkok, Thailand bermula 12 Januari ini, 39 pemain serta jurulatih yang menjalani ujian calitan didapati negatif, kecuali Choong Hann.
Selepas rundingan diadakan bersama beberapa agensi kerajaan, skuad badminton negara dibenarkan menyertai kejohanan tersebut dan dijangka berlepas ke Bangkok esok.
Difahamkan, sebaik tiba di sana, pemain-pemain negara perlu menjalani perintah kuarantin sehingga 11 Januari dan dijangka melakukan beberapa ujian calitan sebelum pulang ke tanah air.
Sebagai rekod, pemain, jurulatih serta pegawai yang akan menggalas misi negara di Bangkok nanti perlu menjalani kira-kira lima hingga enam ujian calitan.
Selain menggalas misi negara, para pemain turut membawa harapan besar Choong Hann yang mahu melihat mereka membuktikan kemampuan masing-masing selepas bekerja keras selama beberapa bulan.


Pemohon i-Sinar mula berdebar tunggu keputusan
Oleh EDDY AQMAL MOHAMED HAMIDI

3 Januari 2021, 9:55 pm
PETALING JAYA – Rata-rata pemohon skim i-Sinar mula berkongsi debaran di laman sosial Facebook masing-masing susulan ketibaan tarikh semakan permohonan skim berkenaan yang jatuh pada esok hari.
Difahamkan, pemohon kategori pertama boleh memeriksa kelulusan permohonan mereka bermula esok (4 Januari) menerusi pautan https://isinar.kwsp.gov.my/ manakala pemohon kategori kedua pula boleh berbuat demikian bermula 11 Januari depan.
Seorang pengguna Facebook dengan nama Erol Arol memuat naik status berharap semoga hari esok akan membawa berita gembira buatnya sekaligus memberikan gambaran mengharapkan kelulusan skim i-Sinar yang telah dipohon.
“Badan saya dah semakin susut, muka dah cengkung, berat badan dah turun nak makan tidak ada selera.
“Harap 4 haribulan ini ada berita gembira buat saya,” katanya berseloroh.
Kemaskini status tersebut turut mendapat hampir 400 komen daripada pengguna media sosial Facebook yang rata-ratanya bersetuju serta berharap semoga permohonan mereka diluluskan.

Seorang lagi pengguna dengan nama Muniman Unie turut mendoakan semoga urusan mereka yang memohon skim berkenaan dipermudahkan serta diluluskan.
“Esok adalah hari yang ditunggu-tunggu oleh kita semua. Semoga kita semua akan bersinar-sinar dan Insya-Allah dipermudahkan urusan kita semua..Amin,” katanya.
Kemas kini status berkenaan turut mendapat respon positif daripada pengguna Facebook yang bersama-sama mengaminkan doa tersebut serta menyatakan harapan yang sama.
Terdahulu, Kumpulan Wang Simpanan Pekerja (KWSP) pada 2 Disember tahun lalu telah mengumumkan dua kategori ahli KWSP yang layak mengeluarkan wang simpanan Akaun 1 menerusi skim i-Sinar.
Kategori pertama yang layak adalah ahli KWSP yang bekerja di sektor formal, yang bekerja sendiri dan bekerja dalam sektor ekonomi gig serta ahli KWSP yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji.
Kategori kedua pula adalah untuk ahli KWSP yang masih bekerja, tetapi mengalami pengurangan pendapatan keseluruhan sebanyak 30 peratus dan ke atas.
Difahamkan, pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000. – K! ONLINE


Jalan Gua Musang-Lojing ditutup
Oleh AIMUNI TUAN LAH

3 Januari 2021, 8:32 pm
GUA MUSANG – Laluan di FT185, Jalan Gua Musang-Lojing di sini, ditutup kepada semua kenderaan selepas berlaku runtuhan tanah dari lereng bukit yang menimbus laluan kedua-dua arah.
Menurut laporan yang dikeluarkan oleh Jabatan Kerja Raya, kejadian berlaku pada pukul 3.30 petang apabila hujan lebat berterusan mengakibatkan kegagalan struktur tanah.
Laporan lanjut menyusul.


Kereta milik Md. Rajihan ditemui, mangsa masih hilang
Oleh MOHAMAD FAHD RAHMAT

3 Januari 2021, 9:58 pm
KLUANG – Pasukan mencari dan menyelamat (SAR) ke atas seorang lelaki yang dilaporkan hilang ketika melalui Jalan Batu Pahat-Mersing, Batu 18, Kahang di sini petang semalam berjaya menemui kereta yang dinaiki mangsa.
Komander Operasi Balai Bomba dan Penyelamat (BBP) Kluang, Akob Sedek berkata, kereta Proton Waja milik Md. Md Rajihan Junaidi, 28, ditemui pada pukul 6.10 petang hari ini.
Menurutnya, kereta itu ditemui pada jarak kira-kira 100 meter dari lokasi mangsa dilaporkan dihanyutkan air deras.
“Pasukan bomba menggunakan peralatan khas iaitu ‘gripping iron’ besi bermagnet untuk mengesan lokasi kereta mangsa.
“Kereta dapat dijumpai namun mangsa tiada di dalam kenderaan,” katanya dalam satu kenyataan di sini hari ini.
Akob berkata, kereta tersebut diserahkan kepada pihak polis untuk tindakan lanjut.

Jelasnya, operasi SAR ditangguhkan pada pukul 6.30 petang dan akan disambung pagi esok. – K! ONLINE


Mayat Asaari ditemui terapung di Pulau Perhentian Kecil
Oleh TOREK SULONG

3 Januari 2021, 11:35 pm
PASIR PUTEH – Selepas empat hari operasi mencari dan menyelamat (SAR) mangsa bot karam, akhirnya mayat seorang lelaki dipercayai Asaari Leh, 46, ditemui dalam keadaan terapung di Pulau Perhentian Kecil, Besut, Terengganu, petang tadi.
Pengarah Maritim Malaysia Kelantan, Kapten Maritim Muhd. Nur Syam Asmawie Yaacob berkata, mayat lelaki tanpa sebarang pakaian ditemui penduduk pulau berkenaan pada pukul 5.30 petang.
“Mayat mangsa dibawa oleh Kapal Maritim Tok Bali dari jeti Pulau Perhentian ke Jeti Maritim Malaysia Kelantan di Tok Bali pada pukul 10 malam ini sebelum diserahkan kepada pihak polis untuk tindakan lanjut.
“Mayat berkenaan dibawa ke Unit Forensik, Hospital Besut, Terengganu untuk bedah siasat sebelum dituntut oleh waris mangsa,” katanya pada sidang akhbar di Pejabat Maritim Malaysia Kelantan di Tok Bali di sini hari ini.
Menurutnya, pengecaman mayat mangsa akan dibuat oleh waris terdekat di Hopstal Daerah Besut malam ini.
Sementara itu, kakak tiri kepada Asaari, Rohana Mohamad, 52, berkata ahli keluarga mengesahkan mayat yang ditemui itu adalah adik tirinya yang dilaporkan hilang dalam insiden bot karam baru-baru ini.

“Ahli keluarga menerima maklumat penemuan itu pada pukul 6.40 petang tadi.” katanya.
Akhbar Kosmo! kelmarin melaporkan empat nelayan nekad menyelamatkan diri apabila bersama-sama berenang sejauh 13 kilometer selama 14 jam selepas bot yang mereka naiki karam dipukul ombak setinggi empat meter kelmarin.
Kejadian pada pukul 1.30 petang itu berlaku apabila bot yang sarat dengan pukat dan hasil laut dimasuki air selepas dipukul om- bak besar.
Sebaik karam, tekong bot, Tuan Azhar Tengku Long, 47, bersama anaknya, Tuan Azrizal, 17, dan dua lagi awak-awak Norizan Yusof, 45, dan Mohd. Azri Mohd. Rasdi, 28, tidak berpecah sewaktu jatuh ke dalam laut.
Mereka memakai jaket keselamatan berenang ke Pulau Perhentian dekat Besut, Terengganu untuk menyelamatkan diri.
Bagaimanapun, Asaari terpisah daripada mereka berempat meskipun pada mulanya turut berenang ke arah pulau. – K! ONLINE


[KEMASKINI] Laluan Gua Musang-Lojing ditutup
Oleh AIMUNI TUAN LAH

3 Januari 2021, 9:36 pm
GUA MUSANG – Laluan di Kilometer 92, Jalan Gua Musang-Lojing di sini ditutup kepada semua kenderaan selepas berlaku runtuhan tanah dari lereng bukit yang turut mengakibatkan banjir lumpur.
Kejadian itu menyebabkan pengguna jalan raya dari Gua Musang yang ingin menghala ke Cameron Highlands, Pahang atau Ipoh, Perak terkandas apabila lumpur seperti tanah, bongkah batu dan sisa kayu menimbus laluan kedua-dua arah.
Tinjauan Kosmo! di lokasi kejadian juga mendapati kelihatan dua buah kenderaan turut rosak akibat kejadian itu.
Pemangku Ketua Polis Daerah Gua Musang, Deputi Superintendan Sik Choon Foo berkata, kejadian itu dipercayai berlaku pada pukul 3.30 petang berikutan kejadian hujan lebat di kawasan berkenaan.
Katanya, dua kenderaan turut rosak selepas dihanyutkan lumpur dalam kejadian itu.
“Bagaimanapun, tiada kemalangan jiwa dilaporkan berlaku kerana dipercayai pemandu kedua-dua kenderaan sempat menyelamatkan diri.

“Sebuah kenderaan terbabit yang menghala ke Gua Musang rosak teruk dan tersangkut di sebatang di besi penghadang jalan yang hampir menjunam ke dalam gaung,” katanya ketika dihubungi Kosmo! di sini hari ini.
Choon Foo berkata, jalan sepanjang dua kilometer itu turut terjejas akibat sisa lumpur dan akan ditutup kepada semua lalu lintas sehingga keadaan kembali pulih.
“Hujan lebat berterusan menyebabkan limpahan air dan lumpur dari bukit berhampiran ke atas jalan raya.
“Kami berharap pengguna jalan raya dapar mematuhi arahan pihak berkuasa serta berhati-hati dan tidak membahayakan diri dengan melintasi laluan berlumpur itu,” katanya.
Tambahnya, lokasi kejadian bukit runtuh itu juga tidak membabitkan kawasan perkampungan Orang Asli.
Sementara itu, Jabatan Kerja Raya dalam laporannya memaklumkan, kejadian hujan lebat berterusan mengakibatkan kegagalan struktur tanah di laluan itu.
Selain itu, tiada laluan alternatif yang boleh dilalui untuk kedua-dua arah. – K! ONLINE


Banjir Johor: Jumlah mangsa menurun kepada 6,391
Oleh MOHAMAD FAIZAL HASHIM

3 Januari 2021, 9:50 pm
JOHOR BAHRU – Jumlah mangsa banjir yang dipindahkan ke Pusat Pemindahan Sementara (PPS) mencatatkan penurunan kepada 6,391 sehingga pukul 8 malam hari ini.
Pengerusi Jawatankuasa Kesihatan dan Alam Sekitar negeri, R. Vidhyanathan berkata, jumlah itu melibatkan 1,641 keluarga berbanding 1,694 keluarga dengan 6,657 mangsa pada pukul 4 petang tadi.
Menurutnya, daerah Johor Bahru dilihat mulai pulih daripada bencana banjir dengan bilangan mangsa menjunam daripada 2,452 mangsa pada pukul 4 petang tadi kepada 1,432 mangsa setakat ini.
“Setakat ini, sebanyak tiga pusat pemindahan sementara (PPS) sudah ditutup di daerah itu iaitu Dewan Muafakat Kampung Cahaya Baru, Masai; Dewan Komuniti Pandan dan Surau Desa Makmur.
“PPS di Dewan Masjid Kampung Ulu Pulai Pontian dan Balairaya Kampung Paya, Kluang juga ditutup hari ini,” katanya dalam satu kenyataan di sini hari ini.
Vidyananthan berkata, keadaan banjir di Kluang pula mencatatkan peningkatan 2533 mangsa daripada 694 keluarga setakat ini berbanding 1990 mangsa daripada 582 keluarga yang direkodkan pada 4 petang tadi.

“Situasi sama turut berlaku di Kota Tinggi yang mencatatkan peningkatan kepada 1,470 mangsa daripada 341 keluarga berbanding 1,223 mangsa daripada 278 keluarga bagi tempoh yang sama,” katanya dalam kenyataan hari ini.
Vidyananthan berkata, mangsa banjir di Mersing turut meningkat daripada 257 mangsa daripada 70 keluarga kepada 311 mangsa membabitkan 82 keluarga setakat ini.
Katanya, di Pontian pula jumlah mangsa meningkat kepada 18 mangsa daripada empat keluarga kepada 23 mangsa melibatkan lima keluarga.
“Bagi jumlah mangsa banjir di Kulai dan Batu Pahat, angkanya tidak berubah. Ia kekal 581 mangsa daripada 153 keluarga di Kulai dan 36 mangsa daripada 14 keluarga di Batu Pahat. Jumlah PPS yang aktif juga kekal dengan 60 kawasan.
“Walaupun angka keseluruhan berkurangan, namun bilangan daerah terjejas banjir bertambah di mana daerah Segamat menjadi mangsa baharu banjir membabitkan lima mangsa daripada dua keluarga,” jelasnya. – K! ONLINE


Tupai ganas serang penduduk
Oleh KOSMO!

3 Januari 2021, 9:21 pm
BANDAR RAYA NEW YORK – Penduduk setempat didakwa mengalami ketakutan apabila dihantui beberapa insiden tupai mengganas di kawasan kejiranan mereka di Queens, Bandar Raya New York, New York, Amerika Syarikat baru-baru ini, lapor Daily Star.
Akibat kejadian itu, penduduk di kawasan kejiranan berkenaan dipercayai takut untuk keluar rumah kerana bimbang akan dicederakan tupai terbabit.
Seorang penduduk, Micheline Frederick berkata, dia pernah diserang haiwan terbabit hingga mengakibatkan kecederaan pada jarinya.
“Sebelum ini saya pernah mendengar seseorang diserang tupai dan menganggap itu adalah perkara yang tidak serius, tetapi apabila ia terjadi kepada saya, keadaannya seperti menyertai perlawanan tinju dan saya kalah.
“Kami bergelut di atas salji dan mengakibatkan kesan darah jelas kelihatan di merata tempat apabila tupai berkenaan menggigit jari saya dan enggan melepaskannya,” katanya.
Frederick berkata, selepas beberapa minit bergelut, haiwan itu berhenti menyerang dan terus melarikan diri.

“Selepas kejadian itu, saya terus mendapatkan rawatan di hospital serta menerima suntikan rabies sebagai langkah berjaga-jaga.
“Saya juga cuba memberi amaran kepada penduduk kejiranan ini mengenai serangan tupai tersebut, tetapi tidak banyak yang boleh kami lakukan untuk menghalang haiwan itu daripada terus mengganas,” ujarnya.
Sementara itu, seorang lagi penduduk, Vinati Singh berkata, tupai berkenaan sering bertindak agresif dan menyerang penduduk di situ termasuk suaminya yang diserang sebanyak dua kali.
“Pada kejadian pertama, tupai itu cuba merampas beg plastik yang dipegang suami saya dan memanjat kakinya, tetapi dia berjaya menghalau haiwan berkenaan.
“Situasi lebih kurang sama terjadi untuk kali kedua dan ia berlaku di hadapan kediaman kami ketika suami saya hendak masuk ke dalam rumah,” ujarnya.
Sekurang-kurangnya tiga orang penduduk di kejiranan tersebut dilaporkan diserang haiwan berkenaan, namun masih belum diketahui sama ada ia dilakukan oleh tupai yang sama atau berlainan. – Agensi


Anak buaya 1.3 meter ditemui atas jalan raya ditangkap
Oleh ALICIA JOHNY KUEH

3 Januari 2021, 11:48 pm
BINTULU – Seekor anak buaya sepanjang 1.3 meter telah ditangkap setelah ditemui berada di atas jalan raya di alamat Sakura Ferroalloys Sdn Bhd, Jalan Pesisir Bintulu-Miri, Taman Perindustrian Samalaju di sini hari ini.
Menurut Pusat Gerakan Operasi (PGO) Bomba Sarawak, panggilan kecemasan telah diterima sekitar pukul 8.01 malam.
Setibanya pasukan bomba di lokasi kejadian, mereka mengesahkan terdapat seekor anak buaya berukuran 1.3 meter berada di atas jalan raya di dalam kawasan kilang seperti yang dilaporkan oleh pengadu.
“Setelah ‘size-up’ dilakukan, pasukan bomba bertindak menangkap buaya tersebut menggunakan penjerut dan mengikatnya dengan menggunakan tali rafia.
“Buaya tersebut kemudiannya dilepaskan ke habitat asalnya yang jauh daripada kawasan orang awam,” katanya dalam satu kenyataan hari ini.
Operasi tersebut telah dilaksanakan oleh Balai Bomba dan Penyelamat (BBP) Samalaju dengan kekuatan sebuah jentera Fire Rescue Team (FRT) bersama lima anggota bomba diketuai oleh Pegawai Bomba Kanan II (PBK II) Alan Ayuh.

Setelah memastikan keadaan betul-betul selamat, pasukan bomba bertolak balik ke balai. – K! ONLINE


91 pencawang henti operasi sementara akibat banjir
Oleh EDDY AQMAL MOHAMED HAMIDI

3 Januari 2021, 8:49 pm
PETALING JAYA – Sebanyak 91 pencawang elektrik di beberapa kawasan di Pahang dan Johor dihentikan sementara operasi berikutan banjir di kedua-dua lokasi berkenaan.
Tenaga Nasional Berhad (TNB) menerusi satu kenyataan berkata, setakat pukul enam petang tadi, sebanyak 67 pencawang elektrik di Jengka, Maran, Jerantut dan Raub, Pahang serta 24 lagi pencawang di Johor Bahru, Kulai, Johor Jaya, Kota Tinggi dan Kluang, Johor telah dihentikan tugas demi keselamatan pengguna.
“Di Johor, daripada 24 pencawang elektrik yang telah dihenti tugas, 13 daripadanya telah diberikan bekalan sementara melalui set jana kuasa mudah alih dan penyambungan semula bekalan elektrik akan dibuat selepas keadaan dipastikan selamat.
“Seramai 2,300 pengguna di Pahang dan 3,900 pengguna di Johor masih belum mendapat semula bekalan elektrtik setakat ini. TNB sentiasa bertungkus lumus memulihkan bekalan elektrik dengan mengambil kira aspek keselamatan pengguna elektrik dan pekerja TNB,” katanya.
Jelas kenyataan itu, bagi memastikan pengurusan banjir yang berkesan, Bilik Gerakan TNB di negeri Johor dan Pahang telah diaktifkan untuk memantau keadaan dan menyalurkan maklumat terkini berkait bekalan elektrik.
“Para pengguna di kawasan banjir dinasihatkan untuk sentiasa mematuhi arahan pihak berkuasa sekiranya diminta berpindah dan menghubungi TNB Careline di talian 15454 jika ada pepasangan TNB yang beralih atau tumbang.

“Orang ramai juga dinasihatkan agar berhati-hati ketika menggunakan peralatan elektrik jika premis mereka dinaiki air dan elakkan menyentuh alat elektrik atau suis dengan tangan yang basah serta lembap kerana ia boleh menyebabkan renjatan elektrik,” ujarnya.
Tambah kenyataan itu, pengguna disaran untuk mendapatkan khidmat kontraktor pendawaian yang berdaftar dengan Suruhanjaya Tenaga bagi memeriksa pendawaian di dalam premis mereka yang dinaiki air sesudah banjir surut kelak.-K!ONLINE


190 penduduk Hulu Bernam dipindahkan akibat banjir
Oleh KOSMO!

3 Januari 2021, 8:22 pm
SHAH ALAM – Seramai 190 penduduk melibatkan empat buah kampung di Hulu Bernam, Hulu Selangor dipindahkan selepas kediaman digenangi air melebihi satu meter (m) hari ini.
Ini melibatkan Kampung Sekolah, Kampung Masjid, Kampung Paya Lebar dan Kampung Sungai Nilam.
Pengarah Bomba Selangor, Norazam Khamis berkata, situasi itu disebabkan limpahan air dari Sungai Bernam kesan daripada hujan lebat berterusan sejak malam tadi.
“Rata-rata rumah dinaiki air sedalam 0.6m sehingga 1.2m dan menyebabkan 190 penduduk dari 39 buah rumah terpaksa dipindahkan atas tujuan keselamatan.
“Mereka ditempatkan di Pusat Pemindahan Sementara Dewan Orang Ramai Kampung Sungai Selisek,” katanya ketika dihubungi di sini hari ini.
Jelas beliau, pemantauan banjir giat dilakukan anggota bomba terlibat diketuai Ketua Bomba Zon Hulu Selangor, Samsol Maarif Saibani. -K! ONLINE


434 individu ingkar SOP ditahan
Oleh EDDY AQMAL MOHAMED HAMIDI

3 Januari 2021, 7:35 pm
PETALING JAYA – Seramai 434 individu ditahan semalam selepas dikesan gagal mematuhi arahan Perintah Kawalan Pergerakan (PKP) menerusi Task Force Operasi Pematuhan yang diketuai oleh Polis Diraja Malaysia (PDRM).
Menteri Kanan (Keselamatan), Datuk Seri Ismail Sabri Yaakob berkata, menerusi operasi berkenaan, sebanyak 47,441 pemeriksaan telah dilakukan semalam bagi memantau dan menguatkuasakan pematuhan prosedur operasi standard (SOP) PKP.
“Daripada 434 yang ditahan itu, 422 telah dikenakan tindakan kompaun manakala 12 inidividu lagi sedang direman.
“Antara kesalahan ingkar arahan PKP termasuk gagal mematuhi arahan penjarakan fizikal (153), aktiviti pusat hiburan (149), gagal menyediakan peralatan merekod butiran pelanggan (68), tidak memakai pelitup muka (60) dan lain-lain (4),” katanya dalam satu kenyataan hari ini.
Tambah beliau, pasukan operasi pematuhan turut melakukan pemantauan di 3,614 pasar raya, 4,662 restoran serta 1,804 penjaja, 1,245 kilang, 3,293 bank dan 437 pejabat kerajaan.
“Turut dipantau adalah sebanyak 948 terminal pengangkutan darat, 233 terminal pengangkutan air serta 72 terminal pengangkutan udara,” ujarnya.

Mengulas lanjut, Ismail Sabri berkata, setakat 24 Julai lalu sehingga semalam, seramai 96,924 individu telah pulang ke tanah air melalui pintu masuk sempadan antarabangsa.
“Kesemua yang pulang ini telah ditempatkan di 76 buah hotel dan 16 Institut Latihan Awam (ILA) serta Institut Pengajian Swasta di seluruh negara.
“Daripada jumlah itu, seramai 7,490 individu sedang menjalani proses Kuarantin Wajib manakala 540 individu telah dihantar ke hospital untuk rawatan dan 88,894 individu lagi telah dibenarkan pulang,” jelas beliau.
Difahamkan, kesemua individu berkenaan pulang dari 36 negara iaitu Filipina, Thailand, Indonesia, Kemboja, Singapura, Vietnam, Brunei, Laos, Qatar, Pakistan dan Arab Saudi. – K! ONLINE


143 ketua bahagian UMNO enggan kerjasama dengan Bersatu
Oleh SHAMSUL KAMAL AMARUDIN

3 Januari 2021, 8:19 pm
BAGAN DATUK – Seramai 143 daripada 191 Ketua UMNO Bahagian di seluruh negara enggan bekerjasama dengan Parti Pribumi Bersatu Malaysia (Bersatu) pada Pilihan Raya Umum ke-15 (PRU-15) nanti.
Presiden UMNO, Datuk Seri Dr. Ahmad Zahid Hamidi berkata, ia adalah hasil dapatan daripada tinjauan yang dilakukan menerusi kumpulan WhatsApp Ketua Bahagian UMNO.
“Sebagai Presiden UMNO, saya menghormati jika keputusan 143 ketua bahagian itu kemudian dijadikan usul secara rasmi di peringkat perwakilan bahagian, ertinya itu adalah usul yang harus dikaji dan diterima oleh UMNO pusat,” katanya pada sidang akhbar selepas merasmikan mesyuarat perwakilan UMNO Bahagian Bagan Datuk di sini hari ini.
Menurut Ahmad Zahid, semua usul itu nanti akan dibawa ke mesyuarat Majlis Tertiinggi (MT) UMNO yang kemudian akan membuat ketetapan sama ada akan menerimanya atau tidak.
Katanya, sebarang keputusan yang dibuat oleh MT nanti harus diterima dan dihormati oleh semua Ahli Parlimen UMNO sama ada yang menyandang jawatan dalam kerajaan atau tidak, sebagai keputusan parti.
Ditanya jika MT menerima usul tidak bekerjasama dengan Bersatu bermaksud semua Ahli Parlimen UMNO menarik balik sokongan terhadap kerajaan Perikatan Nasional (PN), beliau menjawab, segala usul bahagian adalah usul rasmi yang akan diputuskan oleh MT untuk dibawa atau ditapis dalam Perhimpunan Agung UMNO nanti.

“Jadi, MT akan melihat berapa jumlah sebenar usul tidak mahu bekerjasama yang dibuat secara rasmi oleh bahagian parti seluruh negara,” katanya.
Mengenai dakwaan ada usaha daripada pihak parti Bersatu membeli ahli UMNO, Ahmad Zahid berkata, ia adalah kajian dan dapatan kajian yang dinyatakan oleh Ketua Pemuda UMNO, Datuk Dr Asyraf Wajdi Dusuki.
“Tentunya kenyataan beliau itu mempunyai asas dan fakta setelah beliau sendiri melakukan kajian itu,” katanya. – K! ONLINE


Mukim Peringat dan Mukim Kota dikenakan PKPB
Oleh EDDY AQMAL MOHAMED HAMIDI

3 Januari 2021, 7:21 pm
PETALING JAYA – Dua mukim Kota Bharu, Kelantan iaitu Mukim Peringat dan Kota akan dikenakan Perintah Kawalan Pergerakan Bersyarat (PKPB) bermula esok sehingga 17 Januari depan.
Menteri Kanan Keselamatan, Datuk Seri Ismail Sabri Yaakob berkata, pelaksanaan PKPB di dua mukim berkenaan adalah susulan daripada peningkatan kes positif Covid-19 di dua lokaliti berkenaan.
“Kementerian Kesihatan (KKM) hari ini melaporkan berlaku peningkatan kes positif Covid-19 di Daerah Kota Bharu iaitu di Mukim Peringat dan Mukim Kota.
“Kedua-dua lokaliti berkenaan dikesan menyumbangkan kes tertinggi di daerah Kota Bharu melibatkan dua kluster utama iaitu Kluster Halban dan Kluster Pintu Geng,” katanya menerusi satu kenyataan hari ini.
Jelas beliau, atas nasihat dan penilaian risiko oleh KKM, kerajaan seterusnya bersetuju untuk melaksanakan PKPB di dua mukim tersebut bermula esok hingga 17 Januari depan.
“Pelaksanaan PKPB ini adalah bagi membolehkan KKM melaksanakan saringan secara bersasar
dan untuk mengurangkan pergerakan dalam kalangan komuniti di kedua-dua mukim ini.

“Untuk prosedur operasi standard (SOP) PKPB sila rujuk SOP PKPB Majlis Keselamatan Negara,” ujar beliau. – K! ONLINE


Terengganu kembali dilanda banjir gelombang kelima
Oleh MOHD AZLI ADLAN

3 Januari 2021, 8:24 pm
KUALA TERENGGANU – Terengganu kembali dilanda banjir gelombang kelima melibatkan pendalaman Kemaman dan Dungun bermula pada pukul 5.45 petang tadi.
Setakat ini, seramai 138 mangsa daripada 40 keluarga di kedua-dua daerah telah dipindahkan ke tiga pusat pemindahan sementara (PPS).
Ketua Sekteriat Pengurusan Bencana Terengganu, Che Adam A. Rahman berkata,  kawasan yang terlibat banjir di Dungun ialah Kampung Pasir Raja dan Kampung Shukur manakala Kemaman pula melibatkan Kampung Teladas.
“Seramai 92 mangsa daripada 29 keluarga telah dipindahkan ke Dewan Orang Ramai Kampung Pasir Raja dan Dewan Serbaguna Kampung Shukor.
“PPS Dewan Orang Ramai Kampung Teladas pula setakat ini telah menempatkan 46 penduduk daripada 11 keluarga,” katanya di sini semalam.
Che Adam berkata, banjir tersebut disebabkan hujan lebat tanpa henti yang melanda kedua-dua kawasan pendalaman berkenaan sejak dua hari lalu.

Banjir gelombang keempat yang menjejaskan lebih 8,000 penduduk Terengganu baru sahaja berakhir pada 23 Disember lalu. – K! ONLINE


Periksa rumah ke rumah sebelum dibenarkan pulang
Oleh MOHAMAD FAIZAL HASHIM

3 Januari 2021, 8:02 pm
PASIR GUDANG – Pihak berkuasa dengan kerjasama agensi keselamatan akan membuat pemeriksaan dan semakan dari rumah ke rumah bagi memastikan keadaan selamat sebelum membenarkan mangsa banjir di pusat pemindahan sementara (PPS) pulang ke rumah masing-masing.
Penghulu Mukim Plentong, Mohd. Nurul Faiz Aman berkata, lebih separuh mangsa banjir yang dipindahkan di PPS Dewan Muafakat Kampung Cahaya Baru, di sini membuat permohonan untuk pulang ke rumah setelah keadaan banjir mulai surut.
Katanya, PPS Dewan Muafakat Kampung Cahaya Baru antara yang terkawal dibuka pada 1 Januari lalu bagi menempatkan 226 mangsa banjir daripada 47 keluarga dari Kampung Persiaran, Kampung Sentosa Barat dan Kampung Sentosa Damai.
“Berdasarkan keadaan semasa cuaca serta keadaan banjir, tiada halangan buat mereka di sini untuk boleh pulang ke rumah masing-masing.
“Namun, kita akan membantu mangsa ini dahulu dengan membuat pemeriksaan dari rumah ke rumah dengan agensi keselamatan seperti Jabatan Bomba, Polis Diraja Malaysia (PDRM) dan Anggota Jabatan Sukarelawan Malaysia (RELA) serta Tenaga Nasional Berhad (TNB) bagi memastikan rumah selamat didiami,” katanya ketika ditemui hari ini.
PPS Dewan Muafakat Kampung Cahaya Baru masih akan dibuka sekiranya terdapat keperluan sebelum mangsa pulang ke rumah masing-masing.

Terdahulu, Tunku Mahkota Johor, Tunku Ismail Sultan Ibrahim berkesempatan mengadakan lawatan ke PPS Dewan Muafakat Kampung Cahaya Baru bagi meninjau keadaan PPS terbabit.
“Kalau ada apa-apa yang diperlukan, bagitahu,” ringkas kata Tunku Ismail ketika meninggalkan Dewan tersebut diiringi Ketua Polis Johor, Datuk Ayob Khan Mydin Pitchay bagi meninjau keadaan di PPS lain yang menempatkan penduduk setempat terjejas bencana banjir.
Nurul Faiz berkata, Tunku Ismail meminta mangsa banjir terbabit diberi perhatian dan dibantu ketika menempuh saat sukar ini.
“Tunku Ismail turut mengingatkan bagi mengumpul maklumat mangsa banjir ini bagi memudahkan agensi berkaitan menyalurkan bantuan selepas ini,” ujarnya.
Jelasnya, pihaknya akan bekerjasama dengan badan bukan kerajaan (NGO) bagi membersihkan rumah disusuli dengan pemberian bantuan berupa barangan keperluan asas. – K! ONLINE


Saya maafkan dia – Neelofa
Oleh KOSMO!

3 Januari 2021, 7:26 pm
PETALING JAYA – Selebriti terkenal, Neelofa memaklumkan sudah memaafkan individu bernama Syamira Safiya yang telah memfitnah dia, Haris Ismail serta keluarganya dalam media sosial minggu lalu.
Pemilik nama lengkap, Noor Neelofa Mohd. Noor, 32, itu dalam InstaStorynya memberitahu, dia memaafkan wanita tersebut dengan seikhlas hati.
“Adik, awak masih muda, baru belasan tahun dan jauh lagi perjalanan. Apa yang lepas memang pahit untuk dihadapi tetapi banyak hikmah yang tersirat.
“Saya maafkan seikhlas hati, semoga Allah SWT menjagamu,” tulisnya dalam perkongsian tersebut.
Sementara itu, perkongsian tersebut turut diulang siar oleh Haris dalam InstaStorynya.
Terdahulu, Syamira menerusi satu kenyataan membuat permohonan maaf secara terbuka dalam semua platform media sosial miliknya dengan menarik balik semua kenyataan yang dilemparkan terhadap Neelofa dan PU Riz.

Syamira sebelum ini berkongsi beberapa cerita yang disertakan dengan tangkap layar mesej dari aplikasi WhatsApp berkenaan hubungan Neelofa dan PU Riz serta beberapa perkara.
Tangkap layar InstaStory Neelofa yang turut dikongsi oleh PU Riz.
Sementara itu, perkongsian tersebut turut diulang siar oleh Haris dalam InstaStorynya.
“Saya setuju dengan pandangan awak, Neelofa,” tulisnya dalam hantaran tersebut.
Kosmo! pada 27 Disember 2020 lalu melaporkan Neelofa menafikan tuduhan yang mendakwa kononnya sudah bernikah di Kelantan, terkena minyak pengasih dan memindahkan sejumlah duit yang banyak kepada pendakwah muda itu.
Terdahulu, hubungan pasangan selebriti itu kecoh dalam media sosial selepas didakwa berantakan malah, ahli keluarga Neelofa juga turut memuat naik kata-kata berbaur sindiran dalam Instagram masing-masing. – K! ONLINE


Video empangan Sibol pecah tidak benar
Oleh MASTURAH SURADI

3 Januari 2021, 8:28 pm
KOTA TINGGI – Dakwaan kejadian sebuah empangan Sibol pecah akibat kejadian hujan lebat sehingga menyebabkan berlaku banjir di daerah ini adalah tidak benar.
Perkara itu disahkan Ketua Polis Daerah Kota Tinggi, Superintendan Hussin Zamora yang turut memaklumkan bahawa di daerah ini tiada empangan Sibol.
“Semakan pihak kami mendapati berita tular menyatakan empangan Sibol pecah adalah tidak benar.
“Video yang tular ini adalah merupakan lokasi kolam takungan sisa Kilang Sawit Sibol B, Bandar Tenggara. Anggota Polis Bandar Tenggara juga telah membuat lawatan ke lokasi dalam video untuk memastikan info yang diterima,” katanya dalam satu kenyataan di sini hari ini.
Hussin berkata, tiada jalan yang dinaiki air akibat dari limpahan air tersebut kerana kedudukan kilang sawit Sibol B yang jauh dari laluan.
Dalam perkembangan lain, Hussin memaklumkan hanya laluan masuk ke bandar Kota Tinggi sahaja yang ditutup sementara berikutan air banjir berada dalam paras bahaya untuk semua kenderaan.

Katanya, laluan utama antara daerah dari Kulai, Johor Bahru serta Mersing ke Kota Tinggi masih boleh dilalui oleh semua kenderaan.
“Paras air berada pada paras bahaya jadi ia ditutup untuk elakkan kenderaan kecil lalu tersangkut di atas jalan akibat melanggar benda-benda yang dibawa arus yang tidak kelihatan.
“Kita menasihatkan orang ramai agar patuhi arahan-arahan papan tanda yang telah diletakkan di atas jalan oleh pihak berkuasa atau petugas-petugas PDRM yang sedang bertugas,” katanya.
Orang ramai juga boleh menghubungi Bilik Gerakan IPD Kota Tinggi di talian 07-8332158 untuk mendapatkan sebarang informasi berkaitan banjir di daerah Kota Tinggi. – K! ONLINE


Bom mortar tinggalan Perang Dunia Kedua ditemukan
Oleh ZAKKINA WATI AHMAD TARMIZI

3 Januari 2021, 7:41 pm
SEREMBAN – Sebutir bom mortar lama dipercayai tinggalan Perang Dunia Kedua ditemukan berhampiran sebuah rumah di Kampung Chedang, Rasah dekat sini, semalam.
Bom itu ditemukan oleh pihak kontraktor yang membaiki longkang di kawasan rumah berkenaan kira-kira pukul 4 petang semalam.
Pengerusi Majlis Pengurusan Komuniti Kampung (MPKK) Kampung Rasah, Yusof Othman berkata, pihaknya dimaklumkan oleh kontraktor tersebut dan dia terus menghubungi pihak polis.
“Pihak kontraktor menghubungi saya pada pukul 4 petang, mereka ada menemui sebuah bom jenis mortar ditempat menggali longkang bagi membaiki sistem perparitan.
“Semasa pihak kontraktor mengorek tanah menggunakan jentolak dan mereka perasan ada sebiji bom yang dipercayai bom zaman Jepun dahulu,” katanya ketika ditemui di sini hari ini.
Menurut Yusof, dia percaya, bom tersebut dijumpai kerana lokasi Kampung Chedang itu terdapat sebuah landasan kereta api lama.

“Mengikut cerita penduduk yang tinggal di kampung ini, landasan kereta api lama di sini merupakan laluan pengangkutan utama Seremban dan Port Dickson pada zaman pemerintahan Jepun.
“Berkemungkinan lokasi tersebut masih lagi ada beberapa bom yang masih aktif,” katanya.
Sementara itu, Ketua Polis Daerah Seremban, Asisten Komisioner Mohd. Said Ibrahim ketika dihubungi mengesahkan penemuan bom mortar tersebut.
“Ia merupakan bom jenis mortar 81 mm. Bom lama Perang Dunia Kedua. Semalam bom itu telah dimusnahkan oleh Unit Bom Ibu Pejabat Polis Kontinjen (IPK) Negeri Sembilan di kuari Jalan Labu pada puku 7.30 malam,” katanya. – K! ONLINE


Arab Saudi buka semula pintu sempadan
Oleh KOSMO!

3 Januari 2021, 8:14 pm
RIYADH – Kerajaan Arab Saudi semalam mengumumkan menyambung semula penerbangan antarabangsa dan membuka kesemua pintu sempadannya selepas ia ditutup sementara bulan lalu, lapor laman berita Saudi Gazette.
Menurut sumber Kementerian Dalam Negeri Arab Saudi, langkah tersebut berkuat kuasa pada pukul 11 pagi (waktu tempatan) hari ini.
Sumber berkenaan berkata, pembukaan semula semua pintu sempadan darat dan laut serta penerbangan antarabangsa itu tertakluk kepada beberapa syarat yang ditetapkan kerajaan Arab Saudi.
“Semua warga asing yang tiba dari Britain dan Afrika Selatan serta negara lain yang dilaporkan berlaku penularan varian baharu virus Covid-19 perlu menetap selama 14 hari di negara lain sebelum masuk ke Arab Saudi.
“Rakyat tempatan yang pulang dari negara dilaporkan berlaku kes varian baharu itu dan dibenarkan masuk bagi tujuan kemanusiaan dan kes kecemasan perlu menjalani kuarantin di bawah pengawasan selama 14 hari di rumah masing-masing,” kata sumber itu.
Selain itu, mereka turut diwajibkan untuk menjalani ujian calitan dalam tempoh tidak lebih 48 jam selepas tiba dari luar negara dan pada hari ke-13 kuarantin.

Sementara itu, sumber tersebut berkata, penduduk yang baru pulang daripada melancong ke negara terjejas pula dikehendaki menjalani kuarantin di bawah pengawasan selama 7 hari di rumah dan membuat ujian calitan pada hari keenam.
“Pengembara yang pulang dari negara yang dilaporkan tidak berlaku kes jangkitan varian baharu itu perlu membuat pengasingan secara kendiri di rumah selama 7 hari.
“Mereka juga boleh menjalani kuarantin selama tiga hari sahaja, tapi perlu menjalani ujian calitan,” ujarnya.
Terdahulu, kerajaan Arab Saudi membuat keputusan untuk menutup semua pintu sempadannya dan menggantung penerbangan antarabagsa pada 20 Disember lalu selepas penularan varian baharu virus Covid-19 dilaporkan berlaku di beberapa negara Eropah. – Agensi